1403/2021 EBAZPENA, 2021eko ekainaren 28koa, Nafarroako Unibertsitate Publikoko errektoreak emana. Haren bidez, Nafarroako Unibertsitate Publikoko I+Geko Estatuko Planeko Ramón y Cajal Programaren gai lerroei atxikitako doktoretza aurreko 3 kontraturen 2021-2022 ikasturterako deialdia onetsi eta gastua baimentzen da.\nNafarroako Unibertsitate Publikoko Ikerketa Batzordeak, 2021eko maiatzaren 21ean egindako bileran, Nafarroako Unibertsitate Publikoko I+Geko Estatuko Planeko Ramón y Cajal Programaren gai lerroei atxikitako doktoretza aurreko 3 kontraturen deialdia onestea erabaki zuen.\nIkusirik 103/2019 Errege Dekretua, 2019ko martxoaren 1ekoa, Prestakuntzan dauden Doktoretza Aurreko Ikertzaileen Estatutua onesten duena.\nIkusirik Unibertsitateko Zerbitzu Juridikoak egin duen txostena.\nIkusirik Ekonomia Gaietarako Zerbitzuak egin duen txostena.\nIkusirik Unibertsitateko Kontabilitate Atalak egin duen kreditu erreserbaren egiaztagiria.\nIkusirik Ikerketako errektoreordeak egindako doktoretza aurreko kontratuen deialdirako proposamena.\nNafarroako Unibertsitate Publikoaren Estatutuen 40. artikuluan esleituta dauzkadan eskudantziak betez,\nLehena.–Nafarroako Unibertsitate Publikoko I+Geko Estatuko Planeko Ramón y Cajal Programaren gai lerroei atxikitako doktoretza aurreko 3 kontraturen 2021-2022 ikasturterako deialdia onestea, ebazpen honen eranskineko oinarrien arabera, diru kopuru honekin:\n–Kontratuaren lehen eta bigarren urteetan: 1.170,88 euro gordineko 14 lansari.\n–Kontratuaren hirugarren urtean: 1.254,51 euro gordineko 14 lansari.\n–Kontratuaren laugarren urtean: 1.568,14 euro gordineko 14 lansari.\nBigarrena.–Deialdiak osotara 272.258,88 euro-ko gastua sortuko du, betiere horretarako diru-hornidura nahikoa baldin badago aurrekontuetako partida hauetan:\n330/30008465/13110 Prestakuntzan dauden ikertzaileak 1.366,02 euro.\n330/30008465/16000 Gizarte Segurantza 348,61 euro.\n330/30008466/13110 Prestakuntzan dauden ikertzaileak 1.366,02 euro.\n330/30008466/16000 Gizarte Segurantza 348,61 euro.\n330/30008467/13110 Prestakuntzan dauden ikertzaileak 1.366,02 euro.\n330/30008467/16000 Gizarte Segurantza 348,61 euro.\n330/30008465/13110 Prestakuntzan dauden ikertzaileak 16.392,26 euro.\n330/30008465/16000 Gizarte Segurantza 4.183,31 euro.\n330/30008466/13110 Prestakuntzan dauden ikertzaileak 16.392,26 euro.\n330/30008466/16000 Gizarte Segurantza 4.183,31 euro.\n330/30008467/13110 Prestakuntzan dauden ikertzaileak 16.392,26 euro.\n330/30008467/16000 Gizarte Segurantza 4.183,31 euro.\n320/3000/13110 Prestakuntzan dauden ikertzaileak 49.469,51 euro.\n320/3000/16000 Gizarte Segurantza 12.624,62 euro.\n320/3000/13110 Prestakuntzan dauden ikertzaileak 53.787,12 euro.\n320/3000/16000 Gizarte Segurantza 13.726,47 euro.\n320/3000/13110 Prestakuntzan dauden ikertzaileak 60.373,29 euro.\n320/3000/16000 Gizarte Segurantza 15.407,26 euro.\nHirugarrena.–Aurreikuspenen arabera, 2021eko abenduaren 1ean hasiko dira kontratuak.\nLaugarrena.–Aukera egonen da laguntzen zenbatekoa eta kopurua handiagotzeko, deialdia finantzatzeko aurrekontu handiagoa baldin badago, Dirulaguntzei buruzko Foru Legearen 31. artikuluan zehaztutako baldintzetan.\nBosgarrena.–Ebazpen hau Ikerketako errektoreordeari, Aurrekontuen eta Plangintza Ekonomikoaren Atalari, laguntzen zuzendariei, Giza Baliabideen Zerbitzuari, Irakaskuntza Zerbitzuari, Gizarte Kontseiluari eta Kontu-hartzailetzari jakinaraztea.\nSeigarrena.–Ebazpen hau Nafarroako Aldizkari Ofizialean eta Nafarroako Unibertsitate Publikoaren egoitza elektronikoko ohol elektronikoan argitara dadila agintzea. Halaber, Unibertsitateko baliabide elektronikoen bidez ahalik eta hedapen handiena izan dezan arduratuko da Ikerketa Zerbitzua.\nZortzigarrena.–Ebazpen honek administrazio bidea agortzen du, eta, bere aurka eta bere oinarrien aurka, zilegi da aukerako berraztertze errekurtsoa aurkeztea errektoreari zuzendua, hilabeteko epean, edo, bestela, administrazioarekiko auzi-errekurtsoa Nafarroako Administrazioarekiko Auzien Epaitegian, bi hilabeteko epean, biak ere Nafarroako Aldizkari Ofizialean argitaratu eta biharamunetik kontatzen hasita.\nIruñean, 2021eko ekainaren 28an.–Ramón Gonzalo García, errektorea.\nNafarroako Unibertsitate Publikoko doktoretza aurreko kontratuetarako 3 laguntzaren deialdia, Estatuko I+G Planeko Ramón y Cajal programaren gaikako ildoei atxikiak\n1403/2021 Ebazpenaren eranskina\nRamón y Cajal kontratuak I+G+B Talentua eta Enplegagarritasuna Sustatzeko Estatuko Programaren barruan sartzen dira. Programa horren helburua da I+G zentroetan ibilbide nabarmena duten ikerlariak lanean hastea sustatzea. Horretarako, batetik, bost urteko iraupena duten laguntzak emanen dira lan-kontrataziorako, eta, bestetik, egiten den ikerketa-jarduera gauzatzeko finantzaketa gehigarria emanen da.\nRamón y Cajal Programaren 2018ko deialdiaren barruan, Nafarroako Unibertsitate Publikoak 3 ikertzaile sartu zituen ikerketa-indartzeko edo ikerketa-lerro berriak abian jartzeko. Ramón y Cajal programako laguntzek diru-kopuru gehigarria ematen diote kontratatutako ikertzaile bakoitzari ikerketaren garapenarekin lotutako gastuetarako, eta horren barruan sartzen da aldi baterako langileak kontratatzea.\nNafarroako Unibertsitate Publikoan ikerketa bultzatu eta sustatzeko politikaren barruan, Ikerketa Batzordeak ikertzaile gazteen prestakuntza beharrezkotzat jo du beti lehentasunezko jarduera gisa. Zalantzarik gabe, orain arte erabilitako tresna eraginkorrena 1999az geroztik urtero egiten den deialdia da, doktoretza aurreko ikertzaileak prestatzeko laguntzak ematen dituena. Prestakuntza politika horrekin jarraituz, beharrezkotzat jotzen da ibilbide nabarmena duten ikertzaileek, Ramón y Cajal programaren barruan hautatutakoek, doktoretza aurreko ikertzaileak prestatu ahal izatea garatzen ari diren ikerketa-ildoen barruan, Unibertsitatearen eta Ramón y Cajal laguntza horien diru-kopuru gehigarriaren arteko doktoretza aurreko prestakuntza-kontratu horien kostua kofinantzatuz.\nHori guztia kontuan hartuz, doktoretza aurreko ikertzaileak prestatzeko laguntzen deialdi hau onestea proposatu du Ikerketa Batzordeak.\nNafarroako Unibertsitate Publikoko NUP-RYC doktoretza aurreko ikertzaileak prestatzeko eskaera berriko 3 laguntzaren deialdia, 2021-2022 ikasturterako, deialdian dauden xedapenek arautuko dute. Laguntzak emateko, behar adinako aurrekontua egon behar da.\nDeialdian laguntza hauek daude:\n• Laguntza bat Seinalearen Teoriaren eta Komunikazioen arloan, Nanofotonikaren eta Optika Kuantikoaren esparruetan.\nLaguntzaren zuzendaria: Iñigo Liberal.\n• Laguntza bat Landare Fisiologiaren arloan, Nitrogeno Leguminoso-rizobioaren Sinbiosi Finkatzailearen Araudiaren esparruan.\nLaguntzaren zuzendaria: Estíbaliz Larrainzar.\n• Laguntza bat Biokimikaren eta Biologia Molekularraren arloan, Zelula Txikien Biriketako Minbiziaren Biologia Molekularraren esparruan.\nLaguntzaren zuzendaria: Mirja Rotinen.\n2.1.–Izangaiek bete beharrekoak.\nEskatzaileek doktoretza aurreko laguntzaren gaiaren jakintza-arloari lotutako Nafarroako Unibertsitate Publikoko doktoretza-programa batean onartuak egon behar dute laguntza eskatzeko epean.\nNUPeko doktoretza-programa batean onartuak ez badaude, eskatua izan behar dute NUPeko doktoretza-programa baterako onarpena eskaerak aurkezteko epearen barnean, eta, gainera, baldintza hauetako bat bete beharko dute:\na) Nafarroako Unibertsitate Publikoko doktoretza-programa batean sartzeko gaitzen duten aurretiazko ikasketak izatea.\nb) 2020-2021 ikasturtean doktoretzarako sarbidea emanen duen master batean matrikulatua egotea. Izangaiak masterra 2020-2021 ikasturtean amaitzeko beharrezkoak diren kreditu guztietan matrikulatua egon behar du, Masterraren Amaierako Lanaren kredituetan ere bai. Kasu horretan, 2021eko urriaren 9a baino lehen amaitu beharko ditu masterreko ikasketak.\nLaguntza esleitzeko hautatuak izanez gero, eskatzaileek 2021-2022 ikasturterako Nafarroako Unibertsitate Publikoaren doktoretza-programa batean matrikula egin dutela egiaztatu beharko dute, laguntzen behin betiko esleipena argitaratzen denean ezartzen den epean.\nDeialdi honetan ezin izanen dute parte hartu eskaera egiteko epea ixten den egunean doktoretza-tesi bat egiteko bestelako laguntza homologagarriak jaso dituztenek, 12 hilabete edo gehiagoko laguntzak izan badira.\nLaguntza homologagarri baten onuraduna izan denari, laguntza 12 hilabete baino gutxiagokoa izan bada, hori baita deialdi honetan jasotako doktoretza aurreko kontratuaren eta bere luzapenen gehieneko iraupena, Zientziaren Legearen 21. artikuluan ezarritakoarekin bat eginez, laguntza horretatik murriztu eginen da kontratatua eduki duten denbora (hilabeteak eta egunak).\nMurrizketa hori kalkulatzeko, kontuan hartuko da eskatzailea zenbat denbora egon den kontratatua deialdi honen babesean dagoen doktoretza aurreko kontratua formalizatzen den egunera arte.\n3.–Laguntzen araubide juridikoa.\n3.1.–Laguntzen onuradunen eskubideak eta betebeharrak deialdi honetan ezartzen direnak izanen dira, eta Prestakuntzan dauden Ikertzaileen Estatutuetan ezartzen den beste edozein (2019ko martxoaren 1eko 103/2019 Errege Dekretuak onetsitako estatutuak).\n3.2.–Zientziari, Teknologiari eta Berrikuntzari buruzko 2011ko ekainaren 1eko 14/2011 Legearen 21. artikuluan ezarritakoak arautuko ditu doktoretza aurreko kontratuak.\n3.3.–Kontratatutako langilea laguntza-zuzendari bakoitzaren ikerketa-talde eta -institutu berari esleituko zaio.\n3.4.–Deialdi honetan jasotzen diren laguntzek ez dute inolaz ere konpromisorik ezartzen onuradunak gerora Nafarroako Unibertsitate Publikoko plantillan sartzeko.\n3.5.–Deialdi honen babesean laguntza bat jasotzea bateraezina da funts publiko edo pribatuekin finantzaturiko beste laguntza edo beka batzuekin, bai eta laguntzaren onuradunari kontratu edo estatutu lotura ekartzen dioten soldata edo lansariekin ere. Nolanahi ere, badira salbuespen batzuk, betiere Ikerketako errektoreordeak horretarako baimena ematen badu:\n• Prestakuntzan dauden ikertzaileek egiten duten ikerketa-jarduerarekin zuzenki loturik dauden ikerketa- edo irakaskuntza-lanetatik datozen ordainsariak, bai eta beste hauetatik datozen osagarriekin ere: I+G proiektuetako parte-hartze baimenduak, eta 2001eko abenduaren 21eko Unibertsitateei buruzko 6/2001 Lege Organikoa aplikatuz egindako kontratuak (2007ko apirilaren 12ko 4/2007 Lege Organikoak aldatu zuen aipatu legea).\n• Ikertzaileen mugikortasuna eta prestakuntza sustatzeko laguntza osagarriak.\n• Ikerketako errektoreordearen arabera emandako laguntzaren xedea garatzeari traba egiten ez dioten jarduerengatik noizean behin jasotako laguntzak.\nDeialdi honetan parte hartzeko eskaerak Nafarroako Unibertsitate Publikoaren Erregistro Orokorrean aurkeztu behar dira, Iruñeko campusean (Arrosadia z.g.) zein Tuterakoan (Tarazonako etorbidea z.g.), astelehenetik ostiralera eta 08:30etik 14:30 arte, edo 2015eko urriaren 1eko 39/2015 Legearen 16.4 artikuluaren b apartatuan eta hurrengoetan aipatzen diren bitarteetako edozeinen bidez.\nEskaera posta bulego batean aurkeztekotan, gutun-azal irekian aurkeztuko da, posta zerbitzuko langileak, ziurtatu aurretik, data eta zigilua jar ditzan, eta ondoren egiaztatu eta bidali Nafarroako Unibertsitate Publikoaren Erregistrora (Arrosadiko campusa, z.g., 31006 Iruñea).\nNUPen egoitza elektronikoan ere aurkezten ahal dira modu telematikoan, helbide honetan hain zuzen:\nEskaerak aurkezteko epea 2021eko irailaren 1etik 15era bitarte izanen da, bi egunok barne. Eskaerak aurkezteko epea ezin izanen da luzatu.\nEskatzen diren betebeharrak eskaerak aurkezteko epea bukatzen denean bete beharko dira.\n5.–Eskaera egiteko inprimakiak eta dokumentazioa.\nEskatzaileek honako agiri hauek aurkeztu behar dituzte:\na) Inprimaki normalizatua, Nafarroako Unibertsitate Publikoaren egoitza elektronikoaren prozeduren katalogotik jaisten ahalko dena.\nLortu nahi den laguntza zein den jasoko da inprimakian.\nEskaera bete eta gero, izenpeturiko ale bat aurkeztu beharko da Erregistro Orokorrean, kasu bakoitzean eskatzen diren dokumentuekin batera.\nb) Eskatzailearen curriculum vitae-a.\nc) Nortasun Agiri Nazionalaren, Atzerritarraren Identifikazio Zenbakiaren edo pasaportearen fotokopia.\nd) Ikasketen ziurtagiriaren fotokopia, doktoretzarako sarbidea ematen dieten ikasketena eta, masterraren kasuan, aldez aurreko ikasketena. Horietan, lortutako kalifikazioak eta noiz lortu diren zehaztuko dira. Nafarroako Unibertsitate Publikoko tituludunek ez dute dokumentu hori aurkeztu beharko.\ne) Doktoretzan sartzeko ikasketen eta, masterra bada, aurreko ikasketetako promozioaren batez besteko notaren ziurtagiria. Nafarroako Unibertsitate Publikoko tituludunek ez dute dokumentu hori aurkeztu beharko.\nf) Doktoretza-ikasketak egiteko sarbidea ematen duen tituluaren fotokopia. Nafarroako Unibertsitate Publikoko tituludunek ez dute dokumentu hori aurkeztu beharko.\nDeialdi honen oinarrietan interesdunei eskatutako dokumentazioa Nafarroako Unibertsitate Publikoaren eskuetan baldin badago jada, ez dira dokumentazio hori aurkeztera behartuak egonen, baina hala dela adierazi beharko dute idazki batean. Idazki horretan, zein dokumentu den eta zein egunetan eta zein administrazio unitatetan aurkeztu zen identifikatu behar dute.\nMasterra 2020-2021 ikasturtean amaitu duten ikasleen kasuan aurreko ikasturteko promozioaren batezbestekoa onartuko da 2020-2021 ikasturtekoa egiaztatzen ez bada.\nAtzerriko ikastegiek ematen dituzten kalifikazioen ziurtagirietan, dagokion ebaluazio sistemaren barruan kalifikaziorik handiena eta txikiena zein izan diren agertuko da, baita gainditzeko gutxieneko kalifikazioa zein den ere.\nEskatzaileek ikasketak atzerrian egin badituzte, Hezkuntzako eta Lanbide Heziketako Ministerioak egindako noten baliokidetasuna aurkeztu beharko dute gainera. Baliokidetasun hori hemen eska daiteke:\nZiurtagiri horiek ez badira aipatutako edukiarekin eta adierazitako epean aurkezten, kalifikazioak ez dira kontuan hartuko. 0 punturekin baloratuko dira.\nAgiri akademikoak gaztelania, euskara, ingelesa edo frantsesa ez den hizkuntza batean idatzita badaude, hizkuntza horietako batera egindako zinpeko itzulpena erantsi beharko da.\nHautapen batzorde hauek hautatuko dituzte izangaiak:\n6.1.–Seinalearen Teoriaren eta Komunikazioen arloari atxikitako laguntza:\n6.2.–Landare Fisiologiaren arloari atxikitako laguntza:\n6.3.–Biokimikaren eta Biologia Molekularraren arloari atxikitako laguntza:\nAtal honetan ezarritakoari jarraikiz hautatuko dira izangaiak, laguntza bakoitzeko hautaketa batzordearen bidez:\na) Izangaiak doktoretza-programan sartzeko aurkeztu duen titulazioaren espedientearen batezbestekoa: 7 puntu gehienez ere.\nBatez besteko nota ponderatua honela kalkulatuko da:\nNota ponderatua =\nIN + 5 +DN\nNon IN ikaslearen batez besteko nota den eta DN, berriz, INaren desbideratze normalizatua promozioaren batez besteko notarekiko (NT). Izangai bakoitzaren DNaren balioa lortzeko, bere IN-NT desbideratzea zati bere arloan onartutako izangaien IN-NT desbideratzerik altuena (Dmax) bider 5 egin behar da, hots: DN=5(IN-NT)/Dmax.\nAurkeztutako espediente onena zein den kalkulatzeko, prozedura bera jarraitu behar da, baina kasu horretan Dmax arlo guztietan onartutako izangai guztien IN-NT desbideratzerik altuena izanen da.\nNafarroako Unibertsitate Publikoko ikasleek ez dute aurkeztu beharko informazio hau, Laguntza Akademikorako eta Ikasleen Gaietarako Zerbitzuak emanen baitu. Nafarroako Unibertsitate Publikoko ikasle guztiei aplikatuko zaie ezarri den ponderazio formula.\nBeste unibertsitate batzuetatik datozen ikasleen kasuan, haien ardura izanen da behar den dokumentazioa aurkeztea aipatutako ponderazio formula aplikatzeko. Promozioko batez besteko notaren (NT) ziurtagiririk aurkezten ez duten eskatzaileei lortu nahi duten laguntzako eskatzaileei aplikatutako notarik altuena aplikatuko zaie promozioko batez besteko nota gisa.\nMasterreko ikasketen kasuan, doktoretza-programan sartzeko erabiltzen den masterraren eta master horren aurreko ikasketen batezbesteko ponderatua kalkulatuko da, titulazio bakoitzari dagozkion kredituen arabera.\nAurreko batezbestekoa kalkulatu eta gero, espediente guztiak normalizatuko dira laguntza bakoitzean. 7 puntu emanen zaizkio espediente onenari, eta gainerakoak normalizazio faktore berarekin biderkatuko dira.\nLaguntza eskatzeko inprimakian doktoretzako ikasketetara zein titulazioren bidez sartzen den adieraziko da, eta titulazio horren arabera kalkulatuko da ikasketa-espedientearen batezbestekoa. Master baten bidez sartzen bada, masterra egin baino lehenagoko unibertsitate titulazioa ere hartuko da kontuan.\nIkasketa espedientearen batez besteko nota 0tik 10era bitarteko eskalan kalkulatuko da, kredituen sistema europarra eta lurralde nazional osoan ofizialak eta baliodunak diren unibertsitate titulazioetako kalifikazio sistema arautzen duen 2003ko irailaren 5eko 1125/2003 Errege Dekretuaren 5. artikuluak ezartzen duenaren arabera.\nƩ (irakasgaiaren kreditu kopurua x nota)\ntitulazioaren kreditu kopurua guztira\n1044/2003 Errege Dekretua ere aplikatuko da, 2003ko abuztuaren 1ekoa, Unibertsitateek tituluaren Europako gehigarria emateko prozedura ezartzen duena.\nBaliokideturiko irakasgaiei edo kredituei “Gainditua” kalifikazioa emanen zaie, egokitutako irakasgai edo kredituei jatorrizko kalifikazioa emanen zaie, eta, kalifikaziorik gabeko kredituak aitortuta edukiz gero, hori ez da kontuan hartuko batez besteko nota kalkulatzean.\nEspedientean kalifikazio kualitatiboa baizik jaso ez bada, baliokidetasun hau aplikatuko zaio:\nOhorezko matrikula 10.\nOso ongi 7,75.\nEskatzaileek espediente akademikoaren batez besteko nota adierazi behar dute, beren jatorrizko erakundeak informazio hori ez badu espedientean sartzen. Kalkuluan akats esanguratsuren bat detektatuz gero, hura egiaztatzeko edo argitzeko eskatuko zaie. Garaiz eta forman egiaztatzen ez bada, laguntza ukatzeko arrazoi nahikoa izan daiteke.\nb) Banakako elkarrizketa, ezagutzen eta gaitasunen egokitasunari buruz: 3 puntu gehienez ere.\nElkarrizketa Hautapen Batzordeak eginen du, gehienez ere ordubeteko iraupena izanen du eta bertan baloratuko dira izangaiek beren curriculum vitae-an alegatutako ezagutzak eta gaitasunak, eskatutako laguntzaren xede diren ikerketa-lerro eta -gaiekin lotutakoak:\n8.–Eskaeren tramitazioa eta ebazpena.\n8.1.–Eskaerak aurkezteko epea amaituta, gehienez ere hilabeteko epean, tramitera onartutako eta eskatutako laguntzarako ezarritako eskakizunen bat ez egiaztatzeagatik edo eskatutako dokumentazioa ez aurkezteagatik baztertutako eskatzaileen behin-behineko zerrenda onetsiko da, Ikerketako errektoreordearen ebazpenaren bidez. Ebazpen hori Nafarroako Unibertsitate Publikoaren egoitza elektronikoko iragarki-ohol elektronikoan argitaratuko da. Ebazpen horretan 5 egun balioduneko epea emanen zaie eskatzaileei, ebazpena argitaratu eta hurrengo egunetik zenbatzen hasita, hautemandako akatsak zuzendu edo erreklamazioa aurkez dezaten. Ezarritako epean egin ezean, eskaera ez da tramitera onartuko.\n8.2.–Hautapen batzordeek aurkeztu diren erreklamazioak ebatziko dituzte, eta Ikerketako errektoreordeari bidaliko diote tramitera onartutako eta baztertutako eskaeren behin betiko proposamena.\nIkerketako errektoreordearen ebazpenaren bidez, onartutakoen eta baztertutakoen behin betiko zerrenda onetsiko da. Ebazpen hori Nafarroako Unibertsitate Publikoaren webgunean argitaratuko da, eta, haren aurka, zilegi da aukerako berraztertze errekurtsoa aurkeztea errektoreari zuzendua, hilabeteko epean, edo, bestela, administrazioarekiko auzi-errekurtsoa Nafarroako Administrazioarekiko Auzien Epaitegian, bi hilabeteko epean, Nafarroako Unibertsitate Publikoaren webgunean argitaratu eta biharamunetik kontatzen hasita.\n8.3.–Onartutakoen eta baztertutakoen behin betiko zerrenda onesten duen ebazpena argitaratu eta bi hilabeteko epean gehienez ere, puntuazioak eta laguntzen behin-behineko esleipen proposamena onartuko dira Ikerketako errektoreordearen ebazpen baten bidez. Ebazpena Unibertsitatearen egoitza elektronikoko iragarki-ohol elektronikoan argitaratuko da, eta gehienez ere 5 egun balioduneko epea izanen dute interesdunek erreklamazioak aurkezteko, ebazpena argitaratu eta biharamunetik kontatzen hasita.\n8.4.–Hautapen batzordeek erreklamazioak ebatziko dituzte, eta puntuazioak eta behin betiko esleipen proposamenak onetsi, eta behar den proposamena bidaliko diote Ikerketako errektoreordeari.\nIkerketako errektoreordearen ebazpenaren bidez, deialdi honetako laguntzen behin betiko puntuazioak eta esleipenak onetsiko dira. Ebazpen hori Unibertsitatearen egoitza elektronikoko iragarki-ohol elektronikoan argitaratuko da, eta, haren aurka, zilegi da aukerako berraztertze errekurtsoa aurkeztea errektoreari zuzendua, hilabeteko epean, edo, bestela, administrazioarekiko auzi-errekurtsoa Nafarroako Administrazioarekiko Auzien epaitegietan, bi hilabeteko epean, biak ere argitaratu eta biharamunetik kontatzen hasita.\n8.5.–Unibertsitatearen iragarki-ohol elektronikoan argitaratuko da:\nNafarroako Unibertsitate Publikoaren iragarki-ohol elektronikoan argitaratzea da Unibertsitateak onarturiko publizitate tresna bakarra. Hala ere, interesdunei posta elektronikoz jakinarazten ahalko zaie, modu osagarrian eta ez-ofizialean.\n9.–Doktoretza aurreko kontratuaren helburua eta baldintzak.\n9.1.–Laguntzaren xedea doktoretza aurreko kontratu bat gauzatzea izanen da, doktoretza-tesi bat egiteko. Ezin izanen da kontratua sinatu tesia gordailutu edo defendatu duten eskatzaileekin, eta, horrenbestez, deialdi honetatik kanpo uztea edo, hala badagokio, laguntza ukatzea ekarriko du horrek.\n9.2.–Kontratuaren helburua da Nafarroako Unibertsitate Publikoaren doktoretza-programa batean onartuak izateko aukera ematen dien titulua dutenek ikerketa-lanak egitea proiektu espezifiko eta berritzaile baten barnean. Kontratudun horiek prestakuntzan dauden doktoretza aurreko ikertzaileak izanen dira.\nPrestakuntzan dagoen doktoretza aurreko ikertzaileak eta Nafarroako Unibertsitate Publikoak eginen dute idatziz kontratua, lehenbizikoa langilea baita eta bigarrena enplegatzailea. Ikertzailea doktoretza-programan onartu dutela adierazten duen dokumentua erantsi behar zaio kontratuari, programaren ardura duen unitateak, edo, bestela, doktoretzako edo graduondoko eskolak emandako dokumentua alegia. Kontratuek eta luzapenek lau urte iraunen dute gehienez.\nKontratua lanaldi osokoa izanen da, eta, hasiera batean, hiru urteko iraupena izanen du gehienez. Beharrezkoa izanen da urtero doktoretza-programako Irakaskuntza Batzordeak aldeko txostena egitea, edo, bestela, doktoretza-eskolak, ikertzaileak programan irauten duen bitartean. Hiru urteko iraupen hori laburragoa izanen da aurretik doktoretza aurreko laguntza paretsuko bat izan duten onuradunen kasuan, baldin eta laguntza hori kontratatuak egon diren bitartean jaso baldin badute. Doktoretza-tesia eta doktoretza-programako matrikula arduraldi osokoak izanen dira.\nKontratuko hirugarren urtea bukatzean doktoretza-tesia defendatu ez duten kontratatuek zilegi izanen dute doktoretza aurreko kontratuaren berriztapena eskatzea, urtebeterako gehienez, Unibertsitateak horretarako ezartzen dituen epeetan.\nLaugarren urtea hasi baino lehen beren doktoretza-tesia nazioarteko aipamenarekin defendatu duten kontratatuek zilegi izanen dute Doktoretza Ondoko Orientazio Aldirako lan kontratua egin diezaietela eskatzea, Unibertsitatearen Erregistro Orokorrean aurkeztutako eskabidearen bidez, doktoretza-tesia defendatu eta onartu ondoko bost egun baliodunetan. Kontratu hori arautzeko, 9. oinarrian xedatutakoa hartuko da kontuan.\n9.3.–Laguntza emateko aldia honako kasu hauetan bukatuko da:\n–Laguntza emateko gehieneko epea betetzen denean, luzapen guztiak barne.\n–Doktoretza-programan egoteko aldia bukatzen denean edo doktoretza-programan matrikulatuta ez egotean.\n–Doktoregaiak doktoretza-programako Batzorde Akademikoaren aurkako txostena jasotzen badu.\n–Doktoregaiak doktoretza-tesia defendatzen duenean.\n9.4.–Doktoretza aurreko kontratuak 4 urteko iraupena du gehienez ere, eta bitarte horretan laguntzen zenbatekoak ez du gaindituko 2019ko martxoaren 1eko 103/2019 Errege Dekretuaren 7. artikuluan ezarritakoa.\n–Kontratuaren laugarren urtean: 1.568,14 euro gordineko 14 lansari\nHileroko kopuru horretatik nahitaezko kotizazioari dagokion kuota kenduko da, eta Unibertsitateak bere gain hartuko ditu Gizarte Segurantzako enpresa-kuotak, lege indardunetan ezarritako moduan.\n9.5.–Lansarietan egon litezkeen aldaketak errektorearen ebazpen baten bidez onetsi beharko dira.\n10.–Doktoretza Ondoko Orientazio Aldirako kontratuaren baldintzak.\n10.1.–Doktoretza Ondoko Orientazio Aldirako kontratuak arduraldi osoko behin-behineko lan kontratuak izanen dira, urtebeteko iraupena izanen dute gehienez eta ezinen dira luzatu. Laguntza hori aurrekontuak ezarritako mugen arabera emanen da, betiere aldi horretarako lan programa bat eta eginen diren jarduerak aurkezten badira eta doktore titulua emateko tasak ordaindu badira.\nDoktoretza Ondoko Orientazio Aldirako kontratatuek aukera izanen dute sail bateko irakasle lanetan aritzeko, urtean 80 orduz gehienez, betiere laguntzaren zuzendaria eta sailaren zuzendaria ados badaude.\n10.2.–Doktoretza Ondoko Orientazio Aldirako doktoretza ondoko kontratuen urteko zuzkidura 1.600 euroko 14 lansari izanen da. Hileroko kopuru horretatik onuradunek kotizatu behar duten kuota kenduko da, eta Unibertsitateak Gizarte Segurantzako dagozkion enpresa-kuotak bere gain hartuko ditu, lege indardunetan ezarritako moduan.\n10.3.–Lansarietan egon litezkeen aldaketak errektorearen ebazpen baten bidez onetsi beharko dira.\n11.1.–Onuradunak laguntza onartzeak deialdi honetan ezarritako arauak onartzea dakar berekin, bai eta Nafarroako Unibertsitate Publikoak laguntzen jarraipen zientifikorako ezartzen dituenak ere.\n11.2.–Onuradunek honako hauek bete beharko dituzte:\na) Laguntzaren helburuko ikerketa-lana egiteko xedez, laguntza emateko ebazpenean edo kontratuan adierazten den egunean bertan sartzea Nafarroako Unibertsitate Publikoan, eta, orduan sartzen ez badira, laguntzari uko egiten diotela ulertuko da. Halaber, laguntzari uko egiten zaiola ulertuko da Giza Baliabideen Zerbitzutik kontratua sinatzeko jakinarazpena jaso eta 5 eguneko epean sinatzen ez bada.\nIkerketako errektoreordeak, interesdunak eskatuta, laguntzaren zuzendariaren oniritziarekin, sarrera atzeratzeko baimena ematen ahal du, horretarako larritasun handiko arrazoiak daudenean. Bateraezintasun egoerak ez dira ezinbesteko kausatzat jotzen lanean hasteko eguna atzeratzeko.\nIkertzaileren batek lan-baimena ematen duen bizileku-baimena eskuratu behar badu, 4 hilabeteraino luzatzen ahal da jardunean hasteko epea.\nb) Esleituriko ikerketa-taldean eta -institutuan beren lana aprobetxamenduz egitea.\nc) Laguntzarekin lotutako lana garatzean lortu dituzten informazio zientifikoak edo teknikoak ez zabaltzea, laguntzaren zuzendariaren baimenik ez badute.\nd) Egindako jarduerari buruz eskatzen zaizkion txostenak bidali beharko dizkio laguntzaren zuzendariari eta Nafarroako Unibertsitate Publikoko Ikerketako errektoreordeari.\ne) Doktoretza-programako Irakaskuntza Batzordearen urteroko aldeko txostena edukitzea. Ebaluazioa aldekoa ez bada, kontratua deuseztatu eginen da, 15 egun lehenago jakinarazita.\nf) Urtero, eskatzen zaien epean, lan bizitzaren ziurtagiri eguneratua aurkeztea.\ng) Laguntzak irauten duen aldian egiten diren argitalpen guztietan eta ikerketa-jardueretatik eratorritako beste emaitza guztietan aipatzea Nafarroako Unibertsitate Publikokoak direla eta Nafarroako Unibertsitate Publikoak eta Estatu Planeko Ramón y Cajal programak finantzatu dituela.\nh) Ikerketa-emaitza guztiak sarbide irekian jartzea, NUPen Academia-e biltegi instituzionalean gordez argitaratutako artikulu guztien kopia bat edo argitaratzeko onartu den azkeneko bertsioaren kopia bat (postprint bertsioarena), artikulua argitaratzen denetik sei hilabetera beranduenez ere. Ahal dela, halaber, ikerketan sortutako datuak ikerketako datuen biltegi batean gordeko dira.\nHona hemen gai horri buruzko xehetasun gehiago:\ni) Laguntzaren aldia behin betiko bukatu ondoren, egindako lanaren azken oroitidazkia aurkeztu beharko da, laguntzaren zuzendariak ontzat emana eta lan bizitzaren ziurtagiriarekin batera. Doktoretza-tesiaren defentsa eta onarpena egiaztatzeak txostena aurkeztea ordezkatuko du.\nj) Doktoretza-tesia defendatzea eta gainditzea gehienez ere doktoretza aurreko kontratuaren hasiera egunetik hiru urteko epean.\nIkerketako errektoreordeak betebehar hori betetzeko epea luzatuko du, interesdunak aurretiaz eskaera arrazoitua aurkezten badu, laguntzaren zuzendariak ontzat emana eta NADOEren aldeko txostenarekin.\n11.3.–Deialdi honetan aipatzen diren betebeharrak ez betetzeak, bestalde, emandako laguntza ukatzea eta baliogabetzea ekarriko du, eta bidegabeki jasotako diru-kopuruak itzuli behar izatea, hala badagokio, dirulaguntzak emateko, kudeatzeko eta kontrolatzeko araubide orokorra arautzen duen 2005eko azaroaren 9ko 11/2005 Foru Legean ezarritakoarekin bat etorriz.\n11.4.–Erdietsitako laguntzari uko egiten diotenek laguntzaren zuzendariaren sinadura daukan idazkia bidaliko diote Ikerketako errektoreordeari, eta, bertan, horretarako arrazoiak eman. Laguntzari uko egiteko eskaerak ondorio-eguna baino 7 egun lehenago aurkeztu behar dira beranduenez.\nDeialdi honetako gainerako eskatzaileek beteko dituzte kontratua hasi eta hurrengo 3 hilabeteetan gertatzen diren bajak eta uko egiteak, laguntzak emateko behin betiko ebazpenean onetsitako balorazioan ezarritako ordenaren arabera betiere.\n11.5.–Laguntza hauen onuradunek Nafarroako Unibertsitate Publikoari lagatzen dizkiote laguntzaren helburu den ikerketa-jardueraren ondorioz sortzen diren emaitzei legozkiekeen eskubideak. Unibertsitateak laguntzen onuradunei egile eskubideak aitortuko dizkie, lortzen lagundu duten emaitzen gainekoak, Unibertsitateko kontratupeko ikertzaileei edo ikertzaile funtzionarioei dagozkien baldintza berdinetan betiere.\nSinatutako kontratuari dagozkion lan arloko eta arlo sozialeko onurak edukiko dituzte laguntzen onuradunek.\nLaguntza hauen onuradunek eskubidea edukiko dute Gizarte Segurantzaren erregimeneko prestazioak jasotzeko, deialdian azaltzen den moduan, Gizarte Segurantzari buruzko Legearen Testu Bateratua onesten duen 1994ko ekainaren 20ko 1/1994 Errege Dekretuan ezarritakoekin bat, haien sorburu diren gorabeherek irauten duten artean. Baimenei dagokienez, Langileen Estatutuak eta aplikatzekoak diren lege indardunek ezarritakoari jarraituko zaio.\nZientziari, Teknologiari eta Berrikuntzari buruzko 2011ko ekainaren 1eko 14/2011 Legearen 21.c) artikuluan ezarritakoarekin bat etorriz, honako egoeretan eten eginen da kontratuaren denboraren konputua: arrisku handiko haurdunaldia, amatasuna, adopzioa edo harrera, arriskua bularra ematean, aitatasuna eta aldi baterako ezgaitasuna bi hilabetez jarraian. Kasu horietan, kontratua luzatzeko eskatzen ahalko da, kontratuaren konputua eteteko arrazoiak iraun duen denboran. Luzapen hori egiteko beharrezkoa izanen da behar adinako aurrekontua egotea. Eskaera Unibertsitateko Erregistro Orokorrean aurkeztuko da, kontratua amaitu baino bi hilabete lehenago beranduenez.\n14.1.–Laguntza hauen onuradunek baimena eskatzen ahal dute unibertsitateko sail batean irakaskuntza-lanetan laguntzeko, prestakuntzarako xedez, betiere laguntzaren zuzendaria eta ukitutako saileko zuzendaria ados badaude. Urtean gehienez ere 60 ordu hartzen ahal ditu lankidetza horrek, eta gehienez ere 180 ordu doktoretza aurreko kontratuak gehienez irauten ahal duen lau urteetan; eta, kasua bada, urtean 80 ordu Doktoretza Ondoko Orientazio Aldirako kontratuaren urtean.\n14.2.–2018ko maiatzaren 30eko Gobernu Kontseiluak onetsitako prozeduraren arabera eskatuko da baimena, eta behar den inprimaki normalizatua aurkeztuko da Laguntza Administratiborako Unitatean, aipatu prozeduran ezarritakoaren arabera.\nParte-hartzaileek deialdi honetan ematen dituzten datu pertsonalak arau hauen arabera tratatuko dira: Datuak Babesteko 2016/679 EB Erregelamendu Orokorra eta Datu Pertsonalak Babesteari eta eskubide digitalak bermatzeari buruzko 3/2018 Lege Organikoa.\nTratamendu honen xedea ikerketaren kudeaketa administratiboa da, eta oinarri juridikoa, berriz, interes publikokoa izatea, Datuak Babesteko 2016/679 EB Erregelamendu Orokorraren 6.1.e) artikuluaren arabera. Ikertzaile gazteei prestakuntza emanen zaie prestakuntzaldian dauden ikertzaileentzako laguntzen deialdia eginez. Tratamenduaren arduraduna Nafarroako Unibertsitate Publikoa da (NUP), eta interesdunek eskubidea dute datuak eskuratzeko, zuzentzeko, ezabatzeko, bai eta beste eskubide batzuk ere, delegado.protecciondatos@unavarra.es helbideaz baliatuz, Datu Pertsonalak Babesteari eta eskubide digitalak bermatzeari buruzko 2018ko abenduaren 5eko 3/2018 Lege Organikoko 12. artikulutik 18. artikulura bitartean ezarritakoaren arabera\nNUPek identifikazio- eta harreman-datuak, sinadura, merezimenduen zerrenda eta titulazioari, kalifikazio akademikoari, curriculumari eta ikerketa-jarduerari buruzko datuak tratatuko ditu. Era berean, zer laguntza esleitu diren eta horien onuradunak nor diren NUPen webgunean argitaratuko da, aurreikuspenen arabera. Azkenik, bankuko datuak ere tratatuko dira onuradunei ordainketak egiteko.\nDeialdi hau Nafarroako Aldizkari Ofizialean argitaratuko da, baita Unibertsitatearen iragarki-ohol elektronikoan ere.\nDeialdi hau onesten duen ebazpenaren aurka eta deialdiko oinarrien aurka, zilegi da berraztertzeko errekurtsoa jartzea errektoreari zuzendua hilabeteko epean, edo administrazioarekiko auzi errekurtsoa Nafarroako administrazioarekiko Auzietako Epaitegian bi hilabeteko epean, biak ere Nafarroako Aldizkari Ofizialean argitaratu eta biharamunetik kontatzen hasita.\nIragarkiaren kodea: F2111988


«Sibila»: berrikuspenen arteko aldeak - Wikipedia, entziklopedia askea.\n«Sibila»: berrikuspenen arteko aldeak\n20:14, 9 ekaina 2014ko berrikusketa\n98 bytes added , Duela 7 urte\nMiguel Angelek Delfosko sibila irudikatu zuen kapera sixtinoan, horren iruzkina egin dut.\n20:10, 9 ekaina 2014ko berrikusketa (aldatu)\nEider.mentxaka (eztabaida | ekarpenak)\n20:14, 9 ekaina 2014ko berrikusketa (aldatu) (desegin)\n(Miguel Angelek Delfosko sibila irudikatu zuen kapera sixtinoan, horren iruzkina egin dut.)\n* [[Delfoseko Sibila]]\n== Delfosko Sibila, [[Miguel AngelenAngel]]<nowiki/>en obra ==\nObra hau Miguel Angelek 1509an [[Kapera SixtinanSixtina]]<nowiki/>n eginiko fresko bat da. 350 zentimetro ditu luzeraz eta 380 zabaleraz. Honako fresko hau kaperaren behealdean dagoen serie bateko kide da, non profetak eta sibilak txandakatzen diren. Irudi hauek triangelu batzuen barnean daude eta Kapera Sixtinoko bobedaren irudirik handienak dira. Antzinaroan honako sibila hauek ikaragarrizko boterea eduki zuten etorkizuna asmatzeko zuten boterearen ondorioz. Historian zehar famatuena izan dena hauxe izan da, Delfosekoa[[Delfos]]<nowiki/>ekoa hain zuzen ere. Profanoak dira, beraz arraroa da Vatikanoan topatzea. Hala ere haien agerpenak zergati bat dauka: badirudi munduaren amaiera eta Jaungoikoaren etorreraren berri eman zutela. Figura [[marmol]] edota harrizko tronu batean jesarrita (gainerako profeten eta sibilen antzera) eta bi pilaren artean dago, pilare bakoitzak bi urrezko koloma dituelarik. Marmolezko pilaretan aingeru txikien eskulturak daude marrazturik, hauetako bakoitzak diagonal bat egiten du eta alegiazko marra horiek lanaren erdialdean batzen dira, Sibilaren punturik baxuenean. Honek sakontasuna eta perspektiba ematen dio lanari, badirudi emakumeak planotik irten behar duela. Triangeluaren ia erpinean, emakumearen izena agertzen da, baina latinez idatzita: Delphica.\nKonposizioari begira, [[obalo]] itxura daukala esan dezakegu. Emakumea, energiaz eta indarrez betea, haren gorpua ezkerrerantz du biratuta [[eskortzoa]] nabari eginez eta mugimendua irudikatuz. Honek manierismoa[[manierismo]]<nowiki/>a aurreratzen digu. Ezkerreko besoa aurrerantz du tolesturik profezia duen pergaminoa eusten duen bitartean, hala ere burua eskuinera du biratuta eta sorpresa aurpegia dauka; honek haren mezuak beldurra eragiten dionaren itxura ematen digu. Figurak duen forma honi (gorputza alde batera eta buru beste batera edukitzeari) [[Tondo Doni]] esaten zaio, baina normala baino indar gehiagorekin dago adierazita, artistaren ezaugarrietako bat dena. Arropa laranja, urdin eta berde klasiko batzuek estaltzen dute eta hain landuak egotearen ondorioz, argi - itzalak sortzen dituzte lanari bolumena emanez. Koloreak hotzak dira, beraz suposatu dezakegu artistak marmol polikromatuaren[[polikromatu]]<nowiki/>aren itxura eman nahi izan ziola obrari.\nFigura eskultorikoa dugu, baina gorpuak ez dauka emakume gorpuaren antzik; badirudi gizonak margotzen zituela eta ondoren bularrak jarri. Hala ere bobedan[[bobeda]]<nowiki/>n agertzen den emakumerik eder, dotore eta gazteena dela diote. Sibilaren aurpegiak Miguel Angelek gaztetan margotutako Madonnen antza dauka. Emakumearen atzean [[pergamino]] bat irakurtzen dauden bi aingeru agertzen dira; sibila honen profeziaren bat irakurtzen omen daude. Lanaren koloreak lerroaren menpe daude, beraz lehenengo figura marraztu eta gero margotu zuela suposatu dezakegu.


Foruko Udalak herriko ikastaroen eskaintza berria aurkeztu du - Busturialdeko Hitza : Busturialdeko Hitza\nUdal ikastaroen eskaintza berria aurkeztu du Foruko Udalak, herritarrei parte hartzera animatzeko helburuagaz.\nAdierazi dutenez, oraingo ikasturterako ume, gazte zein nagusientzako alor ezberdinetako ekintza ugari programatu dituzte. Horien artean, txikien psikomotrizitatea lantzeko zirku tailerrak, kardioboxa edota pandero ikastaroak nabarmendu dituzte udaletik. Ikastaro berritzaileekin batera herritarren artean arrakasta handia izan duten pilates, zumba, dantza edota koro ikastaroak ere mantenduko dituztela argitu dute.\nGuztientzako jarduerak. Horrela, kardiobox klaseak astelehen eta eguenetan, 18:00etatik 19:00etara egingo dituzte. Familientzako psikomotrizitatea lantzeko zirku tailerrak, bestalde, eguaztenero, 3 eta 5 urte bitartekoentzat izango dira, 17:00etatik 18:00etara; 6 eta 12 urte bitartekoentzat, 18:00etatik 19:00etara eta 13 urtetik gorakoentzat, 19:00etatik 21:00etara.\nKirolari dagokionez, aurten multikirolak ikastaroa gehituko dute, martitzen eta eguenetan, 17:00etatik 18:00etara. Aurreko urteetan bezala, yoga klaseak mantenduko dituzte, astelehen eta eguaztenetan 19:00etatik 20:30etara. Pilates egitea gustoko dutenentzat klaseak martitzen eta eguenetan izango dira, 18:00etatik 19:00etara.\nEz dira faltako zumba klaseak, martitzen eta eguenetan, 19:15etik 20:15etara. Bachata klaseak ere antolatu dituzte, astelehenetan 19:00etatik 21:00etara. Azkenik, skate ikastaroa ere eskainiko dute, martitzenetan, 18:00etatik 19:00etara.\nMusikak ere bere txokoa edukiko du Foruan. Aurten, pandero ikastaro barria eskainiko dute, martitzen eta egueztenetan, 17:00etatik 18:00etara. Aurreko urteetan bezala, trikitixa tailerra egingo dute, astelehenetan 17:00etatik 18:00etara eta egueztenetan 20:00etatik 21:00etara. Barikuetan koro eta dantzaren txanda izango da, koroa 18:30etatik 20:30etara Kultur Etxean eta dantza, 19:00etatik 22:00etara aretoan.\nJoste ikastaroa ere ez da faltako Foruko eskaintzan, eta astelehenero izango da, 18:00etatik 20:00etara.\nBizitza sozio-kulturala. Jane Eyre Urkieta Foruko alkateak azaldu duenez, “Forua herri aktiboa” da, eta bizilagunek “herriko kultura zaindu” eta “bizi sozio-kulturalaz gozatzen” dute. Horrekin batera, udal gobernuarentzat “herriko bizitza eta harreman sozio-kulturalak herrian sustatzea” helburu garrantzitsu bat dela adierazi du, eta horretan lanean diharduela, “bizirik dagoen herriarren alde”.


Irekia Eusko Jaurlaritza - Gobierno Vasco :: Eusko Jaurlaritzako Trafiko Zuzendaritzak 2018-19ko Neguko Bidezaintza Plana aurkeztu du\n\n\ntrafico_plan_de_viabilidad.jpg Iturria: Irekia\nElurra kentzeko makinak, garabiak eta laguntzako eta zaintzako ibilgailuak, guztira 300 bat baliabide mugikor izango dira aurtengo neguan Euskadiko errepide-sareko zirkulazioa bermatzeko\nEusko Jaurlaritzako Segurtasun Saileko Trafikoko zuzendari Sonia Díaz de Corcuerak gaur goizean aurkeztu du 2018-19ko Neguko Bidezaintza Plana Euskadiko Trafikoa Kudeatzeko Zentroan, Bilbon, egindako bileran. Bertan izan dira Ertzaintzaren, foru-aldundien, autobideen, Larrialdiei Aurre Egiteko eta Meteorologiako Zerbitzuaren eta Gobernu zentralaren ordezkariak.\n2018-19ko Neguko Bidezaintza Planak (NBP) aurreko urteetako oinarrizko parametroak mantentzen ditu, eta aktibazio partzialaren aukera eskaintzen du, elur-mailaren eta prezipitazio-bolumenaren arabera. Sonia Díaz de Corcuerak azaldu duenez, NBPren jarraipen eta informazio fasea elur-maila 1.000 metroan kokatzen denean aktibatuko da, eta fase operatiboa, berriz, elur-maila 700 metrora jaisten denean.\n2018-19ko neguan, elurra kentzeko foru aldundien eta autobideen 185 makina, tona askotako ibilgailuak erretiratzeko puntu estrategikoetan kokatuko diren Euskadiko Trafikoa Kudeatzeko Zentroaren 7 garabi astun eta beste 130 ibilgailu izango dira koordinazio eta zaintza lanetarako. Horiei Ertzaintzaren lurraldeko trafiko-unitateetako patruilak batu behar zaizkie, eta patruila-kopurua ertzain-etxeetako baliabideekin sendotu eta osatu ahal izango da.\nNegualdiko lehenengo elur-prezipitazioak ohikoa baino lehenago iritsi dira aurten. Hori dela eta, larunbatean, urriaren 27an, aktibatu zen lehenbiziko aldiz NBPren jarraipen eta informazio fasea, eta fase operatiboa, berriz, asteleheneko, urriaren 29ko, gauerditik eguerdira arte, elur-maila 700 metrotik behera jaitsi zenez Euskadiko hainbat puntutan, nahiz eta ez zuen eragin handirik izan errepide-sare nagusiko zirkulazioan.\nNBP 17 aldiz aktibatu zen 2017-2018ko neguan\n2017-18ko neguan plana aurreko urteetan baino askoz ere gehiagotan aktibatu behar izan zen. Jarraipen eta informazio fasea 17 aldiz aktibatu zen (aktibazioak 2016-17ko neguan baino 9 gehiago eta 2015-16an baino 6 gehiago izan ziren). Fase operatiboa, berriz, 10 aldiz aktibatu behar izan zen 2017-18-ko neguan (aurreko ekitaldiko aktibazioak baino 4 gehiago eta 2015-16an baino 2 gehiago).\nLehenbiziko aldiz azaroaren 8an eta 9an egin zuen elurra. Elur-maila 900 metro inguruan kokatu zen, prezipitazio ugariak izan ziren Gipuzkoan, eta txingor-ekaitzak Kantauri isurialdean. Kateak Opakuako eta Herrerako mendateetan bakarrik behar izan ziren arren, prezipitazio ugarien ondorioz (60 litro metro koadroko 24 orduan Gipuzkoako ekialdean) ohikoak direnak baino istripu gehiago gertatu ziren ibilgailuak errepidetik atera izanaren eta talken ondorioz.\nBigarren aldiz elurra azaroaren 29tik abenduaren 4ra bitartean egin zuen, eta fase operatiboa aktibatu behar izan zen elur-maila 700 metrotik behera kokatu zenez. Abenduaren 1ean eta 2an, esate baterako, 200 eta 400 metro artean kokatu zen elur-maila. N-1 errepidea (Etzegarateko mendatean) eta A-15 autobidea trafikoarentzat itxita egon ziren abenduaren 1ean, 08:30etik 11:00etara bitartean, elurra gogotik egin zuenez. Era berean, egun horretan bertan zulo handi bat sortu zen AP-8rako Arroa Beheko sarbidean; bestalde, harkaitz handiak erori ziren N-634 errepidera, Getaria eta Zumaia artean. Araban, zirkulatzeko arazorik handienak Herrerako, Opakuako, Zaldiarango eta Orduñako mendateetan izan zituzten.\nAbenduan, berriz, 8-9an, 11-12an, 15-17an eta 27-28an egin zuen elurra, baina elur-maila ez zen 700 metrotik jaitsi, une jakin batzuetan izan ezik. Elurrak berez ez zuen arren gorabehera handirik sortu, azpimarratu behar da “Ana“ borraskaren ondorioz Euskadiko Babes Zibileko Planeko alerta-egoera aktibatu behar izan zela haize handiagatik abenduaren 10ean. Bilboko aireportuan, esate baterako, 22 hegaldi utzi behar izan ziren bertan behera, eta haizeak zuhaitzak bota zituen Euskadiko errepide-sareko puntu askotan, esate baterako, AP-68an, Zanbrana parean, A-624 errepidean, Zuia parean, eta GI-2630 errepidean, Oñatin.\nHurrengo lau elurteak urtarrilean izan genituen. Hilaren 5etik 8ra bitartean elur-maila 200-400 metro ingurura jaitsi zen, eta prezipitazio iraunkorrak izan genituen Gipuzkoan eta Bizkaian. Horren ondorioz urtarrilaren 6an, Errege Magoen egunean, itxita geratu zen A-15 errepidea bi noranzkoetan Andoain eta Nafarroako muga bitartean, eta N-1 errepidea Etzegarateko mendatean.\nUrtarrilaren 9tik 12ra bitartean elur-maila 500-700 metrora jaitsi zen eta zirkulazioan arazoak sortu zituen hilaren 11n N-622an Altuben, N-240an Barazarren eta AP-1ean Armiñonen, bai eta BI-635ean ere, Gernika eta Muxika artean, Elizalde errekak gainezka egin izanaren ondorioz. 13-15ean eta 25-27an elur-maila 700-900 metro inguruan ibili zen, eta ez zen gorabehera azpimarragarririk izan errepide-sarean.\nOtsailean beste lau aldiz egin zuen elurra (1-10era, 12-13an, 21-22an eta 27-28an). Ostiralean, hilaren 2an, goizaldean, itxi egin behar izan ziren Arabako Altube, Opakua, Orduña eta Herrera mendateak eta Gipuzkoako Arrate, Mandubia eta Otzaurte, elur ugari pilatu zenez. Gainera, tarteka eten egin behar izan zen zirkulazioa N-1ean, Etzegarateko mendatean, eta A-15ean, Andoain eta Nafarroako muga artean, elur makinek bidea garbitu ahal izateko. Bestalde, AP-68an ibilgailu astunen ilarak antolatu behar izan ziren elur makinen atzetik zirkulatu ahal izateko. Ostiral goizean, hilaren 2an, txingor-zaparrada handiak eta etengabeak izan genituen, eta AP-8 autobidean, Orion, hainbat istripu gertatu ziren eta ilarak sortu ziren bi noranzkoetan.\nHurrengo elurtean, 12ko goizean, hainbat ibilgailu ez aurrera ez atzera geratu ziren N-240 errepidean, Barazarko mendatean, elurraren ondorioz, eta N-622 errepidean, Bilborako noranzkoan, hainbat ibilgailuren arteko istripua gertatu zen eta itxi egin behar izan zen errepidea. Hilaren 13ko goizaldean, 300 metroko malda bat jausi zen Larrabetzu eta Morga lotzen dituen BI-3102 errepidera, eta erabat itxita geratu zen. Otsaila elurte handi batekin amaitu zen, asteazkenean, hilaren 28an, elur asko egin baitzuen 03:00etatik 12:00etara eta elur-maila itsasertzeraino jaitsi zen lehenengo orduetan. Zirkulazio-arazo ugari sortu ziren errepide-sareko puntu askotan.\nEguraldi txarreko martxoko beste bi une izan genituen 6-7an eta 17-22an, baina zirkulazioan ez zuten aparteko arazorik eragin. Arazo puntualen bat edo beste Euskadiko errepide-sareko mendaterik garaienetan izan zuten, Opakuan eta Herreran, esate baterako, 20ko goizaldean.\nIazko negu luzeko azken astinaldia apirilaren 10-11n izan genuen, elur-maila 700-1000 metro inguruan kokatu zen eta prezipitazio ugariak izan genituen. Bigarren mailako errepide-sarea leku askotan geratu zen moztuta ibaiek gainezka egin zutenez eta lur-jausiak gertatu zirenez, batez ere hilaren 11n. Ibai-arroen egoera ikusita, apirilaren 11n eta 12an aktibatuta izan genuen Uholde Arriskua Kudeatzeko Planaren larrialdi-fasearen 1 egoera.\nPneumatikoek egoera onean egon behar dute, pneumatiko higatuek ez baitute ura behar bezala husten, eta istripua eragin dezakete. Neguko pneumatikoek jartzeko aukera baloratzea gomendatzen da, trakzio, frenatze-ahalmen eta kontrol hobea eskaintzen baitute zoruan ura, izotz zuria, izotza eta elurra dagoenean. Neguko pneumatikoak muntatu ez badira, bidean elurra dagoenean behar-beharrezkoa da ibilgailuetan kateak eramatea eta jartzen jakitea zirkulatu ahal izateko.\nnieve_1.jpg 4 MB (jpg)\ntrafico_plan_de_viabilidad.jpg 4 MB (jpg)\nEuskadik 6 aldiz aktibatu du Neguko Bidezaintza Plana, eta zirkulazio-arazoren bat edo beste baino ez da izan\nEuskadik 5 aldiz aktibatu du Neguko Bidezaintza Plana, nahiz eta ez den zirkulazio-arazorik izan\nEusko Jaurlaritzak 2021-2022ko Neguko Bidezaintza Plana aurkeztu du\nEusko Jaurlaritzak “2020-21eko Neguko Bidezaintza Plana” aurkeztu du\nTrafiko Zuzendaritzak gogoratzen du kamioiek debekatuta dutela ezkerreko erreitik zirkulatzea, elurra kentzeko makinek eta larrialdietarako ibilgailuek elurrak eragindako gorabeherei erantzun ahal izateko


Andrakasek irabazi du Aiako XIV Kintopeko Idi Proba\nPasa dena asteburuan jokatu zen Aiako XIV. Kintopeko Idi Proba. Bederatzi idi pare atera ziren plazara, eta asteleheneko (azken) saioan parte hartu zuen Andrakas Sagardotegiko idi parea izan zen azkarrena, 56 plaza eta 1.70metro egin baitzituen. Bertaratu zirenek nabarmendu dutenez giro polita izan zen hiru egunetan zehar, eta lehia ederra ikusteko aukera izan zuten gainera.\nHurrengoa da sailkapen orokorra\n1- Andrakas Sagardotegia (Lemoiz) 56 plaza eta 1.70metro.\n2- Olazar (Lezo) 54 plaza.\n3- Bixkiak (Errezil) 51 plaza.\n4- Nerea Telleria (Lasarte) 50 plaza, 7 zinta eta 1.12 metro.\n5- Txauson (Laudio) 45 plaza.\n6- Iartzeta (Zaldibi) 42 plaza eta 2.10 metro.\n7- Usaisti (Berritxu) 38 plaza, zinta bat eta 0.88 metro.\n8- Egoitz Armaolea (Urretxu) 34 plaza, 7 zinta eta 1.17metro.\n9- Olazar (Lezo) 54 plaza.


2019ko abenduaren 13a, ostirala | Ordua Euskal Herrian 14:41:02\nOxford (Ingalaterra), 1650. Ekialdetik zetorren edabe iluna Europa mendebaldean sartzen hasia zen; Vienan lehen kafetegiak zabaldu zituzten urte batzuk lehenago eta Ingalaterrako unibertsitate nagusietakoa zuen hiriak ez zuen atzean geratu nahi. Kafetegi berriak, ordea, eztabaida piztu zuen. Adimenarentzat ona ote zen likido garratz hura? Baiezkoak berehala irabazi zuen eta XVII. eta XVIII. mendeetan kafea Europa ilustratuaren edari kuttun bilakatu zen.\nKafetegiek jendarteko esparru berria sortu zuten, orotariko berrikuntzak eztabaidatu eta hedatzeko foroa. Tom Standage historialariaren esanetan: “Kafetegiak auto-hezkuntzarako, hausnarketa literario eta filosofikorako, merkatal berrikuntzarako eta, sarritan, asaldura politikorako guneak ziren. Kolektiboki, Europako kafetegiak Arrazoiaren Aroko Internet izan ziren”.\nKafea Etiopian kontsumitzen hasi ziren eta handik mundu islamikora zabaldu zen. XV. mende erdialdean Yemenen sartu zen eta 1510erako Kairon eta Mekan hedatuta zegoen. Europar bidaiariei deigarri gertatu zitzaien gero eta gehiago kontsumitzen zen edabe bizigarria, eta XVII. mende hasieran etxera eramaten hasi ziren. Baina musulman fedegabeengandik jasotako produktuak Aita Santuaren oniritzia behar zuen; Klemente VIII.ak 1605ean dastatu zuen kafea eta, efektuak aztertu ondoren, edateko baimena eman zien eliztarrei.\nKafearen eragin estimulatzailea berehala nabaritu zen kontinente zaharreko ekonomian. Lehenik eta behin, Arabiak kafearen monopolioa galdu zuen Holandaren mesedetan. Kafetegiak negozio gune bilakatu ziren. Society of Lloyds aseguru etxe erraldoia, adibidez, Edward Lloyden tabernan sortu zuten bertako bezeroek. Londresko burtsak 1773an zabaldutako Stock Exchange kafetegian du jatorria eta izena ere hari zor dio.\nKafearen usainean, Diderot eta D’alembert-ek Entziklopediako sarrerak prestatu zituzten, Isaac Newtonek grabitateaz hausnartu zuen eta, nola ez, politikaz luze eztabaidatu zen. 1789ko uztailaren 12an Parisko Café de Foy-n Camille Desmoulins abokatua jendetza adoretzen hasi zen, “armetara, herritarrok!” oihukatuz. Frantziako Iraultza kafe kikara artean piztu zen.


Udalekuetarako izen-ematea etzi irekiko dute Azpeitian. Noticias de Gipuzkoa\nUdalekuetarako izen-ematea etzi irekiko dute Azpeitian\nLehenengo aldiz zaintza zerbitzua izango da 9.00etatik 10.00etara Sanjuandegiko ludotekan\nazpeitia - Udalaren Gazteria Sailak jakinarazten du udako oporretarako antolatu dituen udaleku irekietan parte hartzeko izena datorren astelehenetik hilaren 25era bitartean eman ahalko dela Gazte Informazio Bulegoan (10.00etatik 13.00etara eta 17.00etatik 20.00etara arte).\nAurtengo Udal udalekuak ekainaren 25etik uztailaren 20ra bitartean burutuko dira eta haietan 3 eta 18 urte bitarteko haur, nerabe eta gaztetxoek parte hartu ahalko dute;“adinaren araberako sei talde ezberdinetan banatuta”.\nEdonola ere, aurtengo udaleku irekietako berrikuntza nagusia 9.00etatik 10.00etara bitartean Sanjuadegiko Txiki Txoko ludotekan eskainiko den zaintza zerbitzua izango da. Zerbitzu hori egunero emango da, HH 3tik LH 6ra arteko umeei zuzenduta. - J.L.


Fernando Morillo — Euskal kultur erakundea\n''Ameslari gisa, Abbadiako Antton kide sentitzen dut''\nFernando Morillo (1974, Azpeitia, Gipuzkoa) idazlea da, bereziki haur eta gazte literaturan. Gaumin bere argitaletxea berriki plantan emana du. Euskal kultur erakundearen Hogei'ta egitasmoaren karietara, Hendaiako CPIE eta Euskal Idazleen Elkartearen partaidetzarekin, Abbadia eremuko Nekatoenea baserrian egonaldia egiten ari da, azaroaren 20a arte. Abentura liburu bat idaztea du xede, bere ametsen tintatik.\nTtipitan, izarrei begira egoten omen zinen...\nEz bakarrik izarrei! Garbigailuari begira ere egoten nintzen, gurasoak kezkatuta nituela... Baina bai, izarrak, gaua beti gustatu izan zaizkit, txinparta horiek, zer dira, nondik nora doaz, noiz arte, etengabe galdetzen nuen. Ez dakit zer ikusirik duen literaturarekin, baina bai zientziarekin. Txikitan, beti pentsatzen nuen astronauta edo izarrak aztertuko zituen zientzialaria izango nintzela.\nBazenekien mundu honetatik ihes eginen zenuela...\nBai! Mundu errealean beti galdu izan naiz. Baina ez modu figuratiboan, bakarrik! Kotxean, bat-batean deskonektatu egiten zait burua, eta ez dakit gehiago non nagoen. Broma ematen du, baina ez! Libre baldin banabil, arazorik ez, baina hitzorduren bat baldin badaukat, tentsioa sortzen zai ! Orduan bai, askoz erosoago nago izarrei begira...\nZer zinen, haur bakartia?\nSuerte ona izan dut lagunekin, oso onak izan baititut txikitatik. Ez nintzen bakartia, baina bakardadea bilatzen nuen askotan. Bakarrik egon behar banuen ordutan, lasai asko egoten nintzen, istorio baten asmatzen edo. Baina lagunekin ere gustura egoten nintzen. Hori bai, jende gutxirekin. Jende asko izaten denean, nahiz eta lagun minak izan, estutzen hasten naiz! Hori ez zait aldatuko.\nZer harrapatzen duzu bakartasunean?\nMundua hain konplexua zitzaidan txikitan... Gizakiak ezin nituen ulertu. Beti barre egiten didate, estralurtarra naizela, eta okerreko planetan jaio nintzela! Baina nik sentsazio hori neukan, gauza asko ez nuen ulertzen. Lagunek kotxe bakoitza zein zen eta bazekiten, baina nik ezin nuen, saiatu eta ere ez! Edo futbola... Eta ni, zuhaitzak, txoriak... Bakardadean, neure mundutxoan sartzen nintzen, pentsatzen landareak zer diren, nondik datozen, eta istorioak asmatzen. Arbolekin zer solasaldiak egin ditudan! Haien azpian jarri, eta hitz egiten hasten nintzen. Orduan, bakardadeak neure barruko mundua elikatzeko aukera ematen zidan. Lagunekin mundu bat zen, eta bakarrik beste bat. Biak behar nituen. Jendea kezkatzen zait oraindik ere, ea bakarrik ez ote naizen aspertzen! Baina ez! Nahi dudanean, jendea badago! Bakardadea behar dut, askotan.\nZure munduaren ateak lagunei zabaltzen zenizkien?\nGutxi. Ezagutzen naute, badakite nolakoa naizen. Batzuetan pentsatzen zuketen triste nengoela, baina ez! Ni nintzen xelebreetakoenen bat, baina onartzen ninduten. Orduan batzuetan kostatzen zait esatea bakardadea gustukoa dudala, jendeak ez bainau ulertzen.\nTtipitatik istorioak asmatzen zenituen, baina idazten ere bai?\nEz, hori beranduago etorri zen. Oraindik ez nekien idazle izango nintzenik. Landare bat hartu, eta ipuintxo asmatzen hasten nintzen. Edo gizon bat, emakume bat kalean ikustean... Noski, dena fantastikoa bihurtzen nuen! Igual sorgin ezkutua zela eta... Idaztea, dezente geroago etorri da.\nBatzuetan esaten dut nesken errua dela! Maitemindu egiten nintzen, adierazi nahi baina ezin... Ba olerki txikiak idazten hasi nintzen. Eta hortik pentsatu nuen zenbat gustatzen zitzaidan idaztea. Ipuintxoak ere idazten hasi, hobby gisa. Neuretzat gordetzen nituen, hori bai. Eta baten batek ikusi zituen behin, eta erakustea gomendatu... Txiripaz joan naiz aurrera. Saritxo bat irabazi, eta ai ama! Nola da posible... Gainera Azpeitiko euskaran idazten nuen. Zeharka etorri zen literaturaren mundua.\nEta argitaletxeak. Urteak izan behar nituen onartzeko idazlea nintzela. Sei, zazpi liburuen buruan, "ni idazlea izango naiz" pentsatu nuen. Egia erran, ez dakit zer eginen nukeen besterik. Lantegi batean sartu... Baina burua deskonektatzen zaidanean, bonba atomiko baten egiteko gai izan naiteke! Hala ere, gosez hiltzen banaiz, edozer gauza egingo dut! Idazteak izugarrizko askatasuna ematen dit. Zientziari buruz, historiari buruz, abentura, fantasia, Abbadiaren biografia... idatz dezaket. Horrelako espektro zabala ikusteak pentsarazten dit edozer egin dezakedala.\nAlta, ikasketak ere egin dituzu, fisika eta filosofia... Zer balio izan dizute idazle izateko?\nFisika ikastea txikitatik nuen helburu. Baina karrera ez nuen amaitu. Zientzialariaren irudi berezia neukan, neure baitan: teleskopio bat, eta izarrei begira. Mundu errealean, bulego batean sartuta, kalkula txikien egiten izango nintzela konturatu nintzen. Orduan zalantza sortu zitzaidan... Eta filosofia ikasi nuen, ea zer erantzun ematen zidan! Azkenean, idaztean naizela zoriontsu. Fisikak eta filosofiak gauzak barneratzeko tresnak ematen dizkidate, hala ere. Ideiekin jolastea. Antropologiak ere aukera asko ematen du, munduko kultura ezberdinak ezagutzea... Denok gizakiak, baina hain diferente!\nZure burua ongi kokatu duzu, beraz, Abbadiako Anttonen eremuan...\nLeku hau turista gisa ezagutzen nuen. Hondartza, gaztelua... Eta orain aukera polita izan dut, batez ere gaztelua modu berezian bisitatu dudalako : publiko zabalari erakusten ez dituzten tokiak ezagutu ditut. Oso ederra, eta bitxia! Hala ere, historiaz jositako tokia da. Idazle gisa, toki batera joan, eta bere musikak zer kontatzen didan entzutea gustatzen zait. Hemen, ikaragarria da ! Izadiak kristoren presentzia du. Animali xelebreak daude, katagorriak, arratoi erraldoiak, oso txori politak... Eta bat-batean, bunkerra, nazien garaikoa. Saiatzen zara entzuten... Eta Abbadiaren ametsak ! Gizon honek zenbat gauza ukitzen ote zituen? Zenbat atal zabaltzen? Hori ere, izarrei begira egoten zen! Beti eta urrunago bilatzen saiatzen. Eta izarrei begira amaitu zuen. Oso hurbila sentitzen dut. Leonardo Da Vinciren parekoa zen : hamaika gauza hasi, baina gutxi amaitu. Ameslari gisa, Abbadiako Antton kide sentitzen dut. Oro har, leku honek magia dauka.\nGoizegi ote da zuri galdegiteko zeren idazten ari zaren hemen?\nProiektu hori hautatua izan zenean, Nekatoeneko egonaldia betetzeko, gazteei begira zegoen. Nobelan girotua, leku hau kontatzen duena magia, abentura kutsutik. Baina gero, Abbadiako Antton hobeto ezaguturik, pentsatu dut tipo honek nobela bat merezi zuela! Hala ere, asko dokumentatu ondoan, badakit, eta mingarria da, dena ezin izango dudala kontatu. Orduan, esperimentuak egiten ari naiz. Neska gazte bat, izarrak gustukoak ditu, pixka bat triste sentitzen da, orduan hona etorriko da lagun batzuekin, eta lagun bat galduko dute... Hura bilatzean, eremu honetako gauzak deskubrituko dituzte, historia ezagutuz... Hala ere, horren alboan, istorio txiki batzuk aurreratzen ere ari naiz, azkenean jakiteko zein joango den indartzen...\nEta noiz jakinen duzu hori, denborak erranen dizu?\nBai! Pentsatzen dut margolariak bezala garela. Margotzen hasten dira, eta bat-batean, hau dela, eta ez hori, badakite. Badirudi aipatutako neska gazte hura bizirik dagoela...\nZure luma sormenaren esku artean uzten duzu...\nHori da. Hasierako egitura lehertu egingo dela badakit. Orduan sormenari utzi behar zaio.\nIdaztean, sortzean, zer heinetaraino lekua uzten ote diozu irakurleari?\nLehen baino askoz handiagoa. Hasieran, niretzat idazten nuen. Azken urteetan, eskola askotan egon naiz, eta konturatzen naiz niri argi zitzaizkidan gauza batzuk ez zirela beti denentzat hala. Orduan saiatu naiz geroz eta garbiago idazten. Neure istorioak kontatu nahi ditut, baina beste norbaitek irakurri behar ditu. Hala ere, bakoitzak bere irakurketa egingo du, daukan esperientziatik, eta hori dena. Baina oso garbi daukat komunikatu egin behar dudala. Besteei iritsi behar zaie.\nPublikoari hainbeste pentsatzea ez ote da bekatu ? Ez ote du sormena murrizten edo...\nUste dut erantzukizunaren parte dela. Nietzsche interpretatzea oso zaila da. Baina bere hitzak ez dira oso potoloak. Hartzen duzu, eta ulertzen duzu. Gero, auskalo zer interpretatuko duzun. Baina badaude beste batzuk, non ez baduzu lehenik beren hizkuntza aztertzen, beren obra ez duzu ulertuko. Hori gorroto dut! Orduan, ez dut besteak nahi duena idatziko nik, neureak kontatuko ditut, eta hori ez da traizioa. Irakurlea murgiltzea nahi dut, ez dadila konturatu ere irakurtzen ari dela. Gainera, irakurle euskaldun asko ezagutzen dut non, abentura liburu bat irakurri nahi dutenean, erdarara jotzen duten. Horrek amorrua ematen dit ! Euskaraz ere besteetan bezala goxatzeko aukera eman behar da.\nZergatik gazte literaturan idazten duzu gehien?\nEgia da neure obraren %80 arlo horretan dela. Denok daukagu ume puntua, eta nik oso potoloa daukat! Ume edo gaztetxo bat hartzen baduzu, gauza asko dira zilegi. Gazteen kontuak fantastikoagoak dira inozentziaz. Hala ere, nerabe aroan, arazo handienak ezagutuko ditugu, bat-batean, gainera! Lagunen arteko liskarrak, bihotz kontuak, lana... Gazte askok izugarri sufritzen dute, jakin izan gabe nola aurre egin. Orduan, ikaragarrizko mundu aberatsa da idazleontzat. Gauza asko, zilegi, eta sinesgarriak. Altxorra!\nBaloreak transmititzeari garrantzia ematen diozu?\nSaiatzen naiz, baina normalean gazteek gehien gorroto dutena, moralismo erretorika da. Hala ere, irakurleak zerbait ikastea nahi dut, hori bai. Gozatuz ikastea. Zerbait utzi nahi duzu, hala ere.\nNekatoeneko egonaldi honek Ipar Euskal Herrian sartzeko aukera eman dizu?\nZorionez, lehenagotik ezagutzen dut. Eskolaz eskola ibili izan naiz duela urte batzuk. Eta hor konturatu nintzen zer galtzen ari nintzen. Bizitzen ere egona naiz. Nik uste konkistatu nauzuela!\nEta orain, Iparraldea konkistatuko duzu...\nKonkistatzaile oso txarra naiz! Hemengo doinuak entzuten saiatuko naiz.\nBaina noiz arte atxikiko duzu inozentzia hori, zure baitan?\n70 urteko jendea, sortzaileak, ezagutzen ditut, eta oraindik inozentzia hori daukate beren baitan. Sortzaile gara ume izan garelako. Gazteak konturatzen direnean zein sortzaile diren, beldurra sartzen zaie. Kritikak zuzentzeko balio du, baina sortzeko umea izan behar da. Espero dut umetasun hori ahal bezain luzaz gordeko dudala.\nZein triste zinatekeen zu, idazle ez bazina...\nBai! Baina ez da ihesbidea. Irakurle askorentzat mundu honetatik ihes egiteko da literatura. Baina niri idazteak, eta idatziak, asko balio dit mundua ulertzeko. Zerbait ulertzen ez badut, idatzi egiten dut. Zenbat talka dagoen mundu honetan, zenbat kutsadura, zentzu guztietan. Orduan, neure mundutxoetan antolatzen ditut mundu errealeko gauzak, eta horrela iristen naiz ulertzen. Idazten jarraituko dut, zer gerta ere. Paperezko liburuen artean hil egingo naiz, nahiz eta horiek desagertu, egun batez.\nHogei'ta euskal idazle egonaldia\n"Hedabideak ez dira komunikatzeko bakarrik, diskurtsoak, errealitate bat sortzeko gaitasuna ere badute"


Badajozen epaia eman dute, Opening kontratua eta finantza-kontratua lotzen dituena | Consumer\nBadajozen epaia eman dute, Opening kontratua eta finantza-kontratua lotzen dituena\nBi ikasle kreditutik salbuetsirik eta berankorren zerrendatik kanpo\nBadajozko Lehen Auzialdiko epaitegi batek berriki eman duen epai baten arabera, Opening hizkuntza-akademiaren zerbitzuak emateko kontratua eta finantziaziokoa lotuta daude. Hala, epaiak irakaskuntza-kontratua suntsiarazten du eta, era berean, kreditua lagatzeko kontratua suntsiarazten du. Beraz, desagertu egiten da Opening-en eta finantza-erakundearen artean adostutako hileroko ordainagiriak ordaintzeko betebeharra epaitegian demanda jarri zuten bi ikasleentzat, epaileak arrazoia eman baitie. Extremadurako Kontsumitzaileen Batasunak (UCE) egin zituen izapideak, eta Meridan du egoitza.\nEpaiaren aurrekarien arabera, bi ikasle Opening-en inskribatu ziren, Ozeano Bareko hiriburuan, ingeleseko hogei hilabeteko ikastaro bat egiteko, eta ohartarazten da hiru edo lau hilabeteren ondoren hizkuntza-zentrora joateari utzi beharko lioketela, probintziatik alde egin behar dutelako. Openingek onartu egin zuen baldintza.\nBi hilabete geroago, lana dela eta, Opening-i jakinarazi diote beste kapital batera aldatu behar dutela; beraz, kontratua bertan behera utzi eta hileko kuotak ez kobratzea nahi dute. Hala ere, finantza-erakundeak ordainagiriak ematen jarraitu zuen, Badajozko Opening-eko arduradunak ez baitzuen bere baja ebatzi. Ordaindu ez zutenez, bi ikasleak berankorren zerrenda eta fitxategietan sartu ziren, eta horrek kalte egin zien. Beraz, Opening-en aurkako demanda jarri zuten.\nKonpromisoa ez betetzea\nAlderdi demandatua ez zen agertu hitzezko epaiketara. Epaileak uste du ziur dagoela ikastetxea demandatzaileekin konprometitu zela beren harremana konpondutzat emateko haiek hala proposatu zutenean, eta ez zuen hala egin. Finantziazio-kontratuari dagokionez, azaldu du, Kontsumorako Kredituari buruzko 7/95 Legearen arabera, “kontsumorako beharra asetzea helburu duen kontratuaren eraginkortasunik ezak, 15. artikuluko 1. ataleko a, b eta c inguruabarrak gertatzen direnean, finantzaketa horretara berariaz bideratutako kontratuaren eraginkortasunik eza ere eragingo duela: kredituaren emailea ez da hornitzailea bezalakoa, hornitzailearen eta emailearen artean aurretiazko akordioa dago eta kreditua aurretiazko akordio horretan oinarrituta dago.” Horregatik, magistratuak bere azalpenean argudiatzen du kontsumo-kontratua eraginkorra ez bada, finantzaketa-kontratua ere eraginkorra izango dela.\nEpailearen epaiak demandatzaileek Opening-ekin egindako irakaskuntza-kontratua suntsiarazten du, eta horrekin bat, kreditu-lagapeneko kontratua ere suntsiarazten du, iraileko ondorioekin, bi demandatzaileek ikastetxetik baja emateko eskatu zuten data. Opening kondenatu dute finantza-erakundearen aurrean izapideak egitera, auzi-jartzaileen aurkako ordainagiri gehiago egin ez ditzan eta bi ikasleen datuak jaso dituzten zordunen fitxategi guztietatik desager dadin eta epaimahaiaren aurrean ziurta dezan. Egiten ez badu, Epaitegiak berak eginen du, ofizioz.\nRoberto Serrano UCE-Extremadurako arduradunaren arabera, epai hori “oso garrantzitsua da, finantzazio-kontratua ingelesaren irakaskuntza-zerbitzua ematearekin lotzen duelako; beraz, hori egiten ez bada, desagertu egiten da kontratatutako hilekoak ordaintzeko betebeharra. Uda honetan itxi diren akademietan sortutako arazoa da”, azpimarratu du Serranok. Hori dela eta, Openingen itxierak kaltetutako milaka lagunek argi pixka bat dute, beren eskubideak finantza-arloen aurrean berreskuratzeko orduan aurkezten zaien lege-panorama ilunaren aurrean.\nExtremadurako kontsumitzaileen erreklamazioetan adituak dioenez, akademiak erraztasun guztiak ematen zizkien bi eskatzaileei matrikulatzeko. Bi ikasleen proposamen guztiei zera esaten zieten: “bai, lan-arazoak zirela eta, arazorik gabe baja ematea barne”. Halaber, UCEk aurrekari garrantzitsutzat jotzen du epaiak zordunen fitxategietan sartzeko aukera kentzea kontratatutako ikastaroko klaseak jasotzeari uzten zaionean ordainagiriak ordaintzeari uzten diotenak.\nHitzezko epaiketa baino lehen, UCE Opening-ekin akordio batera iristen saiatu zen, Extremadurako Juntaren Bitartekotza Sistemaren bidez, bi ikasleen arazoa konpontzeko. Opening Badajozek ere esan zien baja emateko arazorik ez zegoela, “baina ez zuten bete”.\nKontsumo Zuzendaritzan salatu zen hainbat akta egin zituela eta azkenean epaitegira jo zela. Extremadurako Kontsumitzaileen Batasunak Opening-eko zuzendariak emandako agiri batean oinarritu zuen bere argudioa. Agiri horretan, bi ikasleen baja tramitatzen ari zela aitortu zuen, baina ez zen gertatu. Kontsumitzaile-elkarteak Openingen aurkako hamabost salaketa izapidetu zituen porrotaren aurretik.\nfinantzario kontratu Opening-eu


Aitor Altuna: «Konpetiziotik at, proba librean beste anaitasun eta disfrutatzeko modu bat aurkitu nuen» | EHK\nFilosofia ikasketak bukatu berriak ditu Oiartzunen jaio eta Biriatun hezitu den Aitor Altunak (1998).Txikitatik kirol ugari landu ditu, batez ere txirrindularitza. Amateurren mailatan lehiatu izan du hainbat urtetan. Egun konpetizioak utzi eta triatloi probetarako eta txirrindularitza proba luzeak egiteko prestatzen aritzen da.Transpyrenees proban parte hartu zuen abuztuaren 22an eta 400 kilometro egin ondoren proba utzi egin zuen. University of Kent, Medway-en dagoen mundu mailako kirol ikerketa talde ezagunenetakoan kirol masterra egitera joan aurretik elkarrizketatu dugu .\nAzal iezaguzu zer proba den Transpyrenees.\nTransibericak antolatutako proba bat da, 1.000 kilometrotakoa. Mediterraneoan hasi, Llancàn (Gironan) eta Kantauri itsasoan amaitzen dena, Donostian zehazki, nahiz eta Jaizkibel gainean zegoen denbora hartzeko azken gunea. Ibilbidea finkatua dago, eta Pirinioak zeharkatu behar dira. Proba librea da, bakoitzak bere kasara egiten du. Nahi duen lekuan gera daiteke jaten, lo egiten, atseden tarteak hartzen…baina une hauetako denborak ere kontatzen dira. Baldintza da ez dela kanpoko laguntzarik onartzen, beraz, dena gainean eraman behar da. Autosufizientzia proba bat da.\nNolako proba da? Alegia, nolakoak dira 1.000 kilometroak?\nPirinioak izanda, etengabeko gora-behera da. Piriniotako igoera ezagunenetakoak egiten dira, Pailheres, Peyresourde, Tourmalet eta Luz Ardiden, besteak beste. Euskal Piriniotako igoera gogorrenetakoak ere: Larraun, Bagargi, Arnostegi, Izpegi… Distantzia hain motzean desnibel gehien metatzen duen probetako bat da, 27.000 metro hain zuzen. Orokorrean, errepide lasaiak dira, auto gehiegirik gabe. Asfaltatutako errepideetan egiten da proba osoa, baina tarte batzuetan errepidea egoera txarrean dago eta kontuz joan beharra dago.\nNolako esperientzia izan duzu?\nOso esperientzia berezia eta ona izan da, errepikatuko dut. Lehen aldia zen, laguntzarik gabeko horrelako proba luze batean parte hartzen nuena. Hasieratik oso bistakoa zen, partaide bakoitzak helburu ezberdinak generamatzala. Batzuk sinpleki proba egitera zetozen, beste batzuk denbora egitera… Ondorioz hasieratik taldetxo bat sortu zen aurrean, erritmo biziagoan. Lehen gaua elkarrekin egin genuen taldetxo batek aurrean eta egusentian bakoitzak bere kasara tira zuen…oso gustura joan nintzen… probaren emozioarekin gaua logura handirik gabe pasatu eta aurrean nindoan. Lehen portua, Pailheres, beste batekin igo nuen, baina gero aurrera egin nuen. Egun osoa bakarrik pasatu nuen, oso gustura sentitzen ari nintzen, bigarren postuan nindoan…baina sabeleko arazoak hasi zitzaizkidan eta geldiune ugari egin behar izan nuen, urradurak ere hasi zitzaizkidan, eta eserita ondo joan ezinik geratu nintzen, portu gogorrak falta ziren oraindik eta froga uztea erabaki nuen. Ibilbidea utzi eta beste bide bat hartu nuen hotelera joateko.\nHorrelako proba batean parte hartzeko prestakuntza sakona egin beharko da ezta?\nBi alderdi daude. Prestakuntza fisikoa eta prestakuntza teknikoa. Ni fisikoki oso ondo nengoen. Kirol asko egin izan dut beti, eta triatloietan aritzeko prestatzean ere fisikoki indartsu nengoen. Konfinamenduan ere dexente egin dut…baina prestaketa teknikoa eta psikologikoa ere egin behar da. Xehetasun asko izan behar dira kontuan, ze arropa eraman, janaria non erosi, sor daitezkeen eragozpenak aurreikusi…\nAzken bi hlabeteetan 30 ordu inguru entrenatu nuen astero. Gau batzutan atera nintzen ere entrenatzera, gauaren eszenatokian ikusteko neure burua.\nProban bigarren zindoazela, utzi egin behar izan zenuen. Ze sentsaziorekin gelditu zinen? Ez al da fustrazio puntu bat gelditzen?\nEgia esan pozik geratu nintzen. Lehen aldia zen horrelako proba bat egiten nuena. Konpetiziatik nentorren eta horrelako proba libre batean beste anaitasun bat, beste disfrutatzeko modu bat aurkitu nuen. Gainera gustura ibili nintzen egin nuen zatian. Ondo ikusi nuen neure burua eta asko disfrutatu nuen. Badaramat pena sabeleko arazoengatik eta abar ez bukatu izanagatik. Baina etxera eraman nuena poza izan zen eta egindako akatsetatik ikasitakoa.\nZerk bultzatzen du 22 urtetako gazte bat horrelako muturreko proba bat egitera ?\nKirolak zerikusi handia du osasunarekin. Norbera ondo sentitzeko egin behar da kirola. Baina muturrerainoko probetan parte hartzeko zio nagusia, norberaren mugak ezagutzean datza, norbera noraino iritsi daitekeen ezagutzea. Norberaren bertsiorik onena azalaraztea.\nMota honetatako probak, bakarkako proba gisa har daitezke? Edo badu alde kolektibo bat?\nNolabaiteko antitesi bat ematen da. Bakoitzak bere helburuak libreki jartzen ditu eta horretarako prestatzen da, baina proban bertan harremanak sortzen dira. Muturreko egoeratan bakoitzak dituen baloreak gordinki azalarazten dira. Giza bizipenak sortzen dira, normalean laguntasuna eta komunitate sentimendu bat sortzen da. Baina oinarrian banakako kirola da.\nZe proeiktu dituzu esku artean?\nDatorren urtean proba honetara itzultzeko asmoa badut, eta ezingo banu antzeko beste batera. Tartean, triatloi batzuk egingo ditut… bakarren bat pandemiaren kontu honekin bertan behera gelditu bada ere.\nEuskaldun batek, Oier Iturralde getxoztarrak irabazi zuen aurtengo proba.\nBai, aurrez ez nuen ezagutzen, baina lehen gaua elkarrekin pasatu genuen, eta proba utzi nuenean, berarekin egoteko parada izan nuen, eta berriketan aritu ginen. Hemendik zorionak helarazi nahi dizkiot.\nGelditzen da indarrik berriketan aritzeko ala?\nOrdu asko dira bakarrik eta berriketan egiteak lasaitu egiten du burua eta uxatu hainbat burutapen. Lehen gaua taldean egiteak laguntzen du denbora azkarrago pasatzen eta freskoago iristen egunera. Gainera, momentu oro egokia da jende berria ezagutzeko eta beste esperientziak entzuteko.


OKERRA: *Bi mila hemeretzian gaude | Hizkuntza akatsak\nOKERRA: *Bi mila hemeretzian gaude\nZuzena: Bi mila eta hemeretzian gaude\nAkats hau oso hedatua dago, erdararen eraginez seguruenik.\nMilakoekin hau da jokabide zuzena:\na) Mila hitzaren ondoren ehun baino txikiagoa den partea ageri bada, “eta” partikula idatzi behar da. Horregatik, “Bi mila eta hamabostean gaude” eta ez “*Bi mila hamabostean gaude”.\nb) Mila hitzaren ondoren ehunekoak soilik ageri badira, “eta” partikula idatzi behar da. Horregatik, “Zortzi mila eta bostehun eurotan“ eta ez “*Zortzi mila bostehun eurotan”, edo “Mila eta berrehun kilometrokoa“ eta ez “*Mila berrehun kilometrokoa”.\nc) Gainerako kasuetan, mila hitzaren ondoren ez da “eta” partikula erabili behar. Horregatik, “Mila zazpiehun eta bost litro“ eta ez “*Mila eta zazpiehun eta bost litro”, edo “Hiru mila laurehun eta bost urte” eta ez “*Hiru mila eta laurehun eta bost urte”.\nInformazio hau guztia ez ezik, zientzia eta teknikaren inguruko beste asko ere Joxe Ramon Etxebarriaren Zientzia eta teknikako euskara arautzeko gomendioak liburu interesgarrian dugu eskura. Milakoen inguruko informazio hau 39. orrialdean dator.\nHorretaz gain, ikus ezazu blog honetan bertan argitaratutako beste sarrera hau ere: https://eibz.educacion.navarra.es/blogak/akatsak/2013/10/10/okerra-bi-mila-hamahiruan-gaude/\nKategoria Okerrak, etiketak milakoak, Zenbakiak, zenbatzaile kardinalak, 2019/01/11 egilea Miren Basurto.\n← Euskara Batuaren Eskuliburua OKERRA: *biderkaketa →


EMAKUMEZKOEN ELITE: 5.a jarraian Araski, erremontada bikainarekin!! - Euskal Saskibaloi Federazioa\nAlbisteak / Elite / EMAKUMEZKOEN ELITE: 5.a jarraian Araski, erremontada bikainarekin!!\nEMAKUMEZKOEN ELITE: 5.a jarraian Araski, erremontada bikainarekin!!\nUrteko agurrak Emakumezkoen Endesa Ligan aho-zapore ona utzi zigun: Kutxabank Araskik bosgarren garaipen jarraian lortu zuen, azken 3 minutuetan 8 puntuko desabantailari buelta eman eta gero. Goizean, IDK Euskotrenek porrot gogorra jaso zuen luzapenean; eta hirugarren porrot jarraian Lointek Gernika Bizkaiarentzat.\nIDK EUSKOTREN 87 – DURÁN MAQUINARIA ENSINO 89\nSinestezina eta mingarria talde donostiarrak luzapenean jasotako porrota, playofferako borrokan aurkari zuzen aurrean. Garaipenez gain, galiziarrek aberage ere eskuratu zuten Gaskan.\nBisitarien aurretik lehen zatian eta 8 puntuko aldea izan zuren hirugarren laurdenaren hirugarren minutuan (40-48). Etxekoen erreakzio bikaina (11-0ekoa) eta berdintasuna 61-62ra arte. Une honetan, 7 minutu geratzen zirenean partida bukatzeko, Azu Muguruzarenek berriro jo zuten: 9-0ekoa eta partida erabakita zegoela zirudien 80 segunduren faltan (75-68).\nBaina Durán Maquinaria Ensinok ez zuen amore eman eta 3-17ko partzialari esker luzapena eragin zuen eta oso garaipen garrantzitsua eraman zuen Donostiatik.\nLOINTEK GERNIKA BIZKAIA 60 – SPAR GIRONA 69\nHirugarren porrot jarraian, bigarrena Malosten, talde bizkaitarrentzat, galdu egin eta gero txapelketako beste faborito baten aurka. Bjorklundek partidaren lehen saskia saskiratu zuen, etxeko taldearen lidergo bakarrean.\nHortik aurrera, beti aurretik Spar Girona, 10 puntuko aldearekin 12. minutuan eta atsedenaldian (28-38). Bisitarien hasierako 0-5ekoa, baina Lointek Gernika Bizkaiak lanean jarraitu zuen (47-52). 8 minutu amaitzeko eta kataluniarrek 0-6ko partziala lortu zuten partida ixteko.\nQUESOS EL PASTOR 59 – KUTXABANK ARASKI 60\nIkusgarria talde gasteiztarrak Zamoran lortutako garaipena, bosgarren jarraian, erremontada bikainari esker partidaren azken hiru minutuetan.\nLehen zatian, 10 puntugatik irabazten joan zen Kutxabank Araski, 2-12ko partzialaren ondoren (12-22). 26-32ko emaitza atsedenaldian eta 33-39koa hirugarren laurdenaren erdialdean. Une honetan, partida erabat aldatu zen: 21-4ko partziala etxeko taldearentzat (54-43) eta egoera oso zaila arabarrentzat, baina Made Urietarenek ez zuten amore eman. 59-51 hiru minuturen falta eta bere uztaiaren itxiera: Quevedoren hirukoa berdintzeko eta Adams-en libre bat garaipenarekin urtea amaitzeko.\n27/12/2020 Lointek Gernika Bizkaia vs Spar Girona (LF Endesa)\n27 abendua, 2020|Elite, Liga Femenina, Nabariak|


Euskadiko emakume gazteak - Euskadiko Gazteriaren Kontseilua Euskadiko emakume gazteak - Euskadiko Gazteriaren Kontseilua\nEuskadiko emakume gazteak\nMujeres Jóvenes de Euskadi LILITH Euskadiko Emakume Gazteak neskek eta mutil feministek 2011n eratutako espazio bat da. Borroka egiten dugu, erreibindikatzen dugu eta aukera berdintasun erreala lortzeko lan egiten dugu.\nGauzak asko aldatu behar dira emakumeak libre eta berdintasunean sentitu ahal izatea gizarte honetan.\nGizartea eraldatzea nahi dugu mundu solidarioagoan, berdintasunean eta justuagoan, mundu hobeagoa lortzeko.\nEmakumeak eta gizonak izan daitezkeen tokian eta berdin sentitzen.\nAldaketarako partekatzen dugu informazio espazioa, sentsibilizazioa, formazioa eta gazteen promozioa, berdintasun erreala lortzeko lan egiten dugu.\nNeskek eta mutilek osatutako elkarte bat gara, 18tik 30 urte arteko adinekoak osaturik.\nGazte Emakumeen Federazioaren parte gara, eta autonomi erkidego desberdineko emakume gazte elkarteaz osaturik dago.\nGuztiak desberdinak garelako, altuak, baxuak, gutxi gora behera argalagoak edo gizenagoak, ilehoriak, itsasugeak, ilegorriak eta bakoitzak ederrak izateko gure forma dugu.\nGu maite izatea eta gu errespetatzea gu ezagutzera ikastea, interesgarri den borroka egitea, gure balioak erreibindikatzea… eta borroka egitea edozein emakume izan ahal dadila eta imajinatzen duena egiteko.\nFacebook : Mujeres Jóvenes Euskadi Lilith (Euskadiko Emakume Gazteak)


Berria.info - Aurore Martin Espainiako polizien esku utzi dute - blog officiel Abertzaleen Batasuna\nPublié le 1 novembre 2012 par Abertzaleen Batasuna\nAurore Martin Espainiako polizien esku utzi dute\nArratseko laurak aldera atzeman dute Maulen, errepide kontrol batean. 20:45ean Guardia Zibilaren esku utzi dute, Biriatun. Maulen Gendarmeriaren aitzinean elkarretaratzera deitu dute bihar eguerdirako. Iazko ekainean Martin atxilotzen saiatu ziren, baina herritarrek galarazi zuten (argazki galeria).\nBideoa: Aurore Martini elkarrizketa 2011eko ekainean, bizitza publikora itzuliko zela jakinarazi ostean.\nMadrilek "idatzitako gidoia" jarraitzea egotzi dio Herrirak Parisi\nUMPk eta PSk kezkaz hartu dute atxiloketa, eta gogor salatu du Batasunak\nMartin: "Herri harresia eraiki behar dugu gatazkaren konponbidea lortzeko" (2011-06-19)\nBatasuneko kidea izatea egotzita, Espainiako epaitegiek Martin atxilotzeko eskatua zuten, nahiz eta Iparraldean legezko alderdi politikoa den. Hain justu, Hego Euskal Herrian ekitaldi politikoetan parte hartzeagatik hura atxilotzeko agidua eman zuen Espainiak. Paueko auzitegiak onartu egin zuen euroagindua 2010eko azaroan.\n2010eko abenduan publikoki adierazi zuen bere burua gordeko zuela, eta sei hilabete eman zituen era horretan. Ipar Euskal Herriko hainbat hautetsiren elkartasuna eta babesa jaso zuen hilabete horietan, eta 80 inguruk agerraldi bat egin zuten, Martin haietako baten etxean gordeta zutela jakinarazteko. 2011ko ekainean itzuli zen bizitza publikora.\nHamabi urteko kartzela zigorra eskatu dute Martinentzat. Iazko ekainaren 21ean Frantziako Polizia Baionan Martin atxilotzen saiatu zen, baina hainbat herritarrek saihestu zuten hura preso hartzea.\nDuela hiru aste, Urriaren 10ean, aurkeztu zuten Baionan bake prozesuari bultzada emateko Bake Bidea izeneko mugimendua, eta aurkezpenean izan zen Martin.\n« Kazeta.info - Aurore... Eitb.com - Aurore Martin... »


polaren ahoskatzea: nola ahoskatu polar Ingelesa, Portugesa, Poloniera, Frantsesa, Espainiera, Turkiera, Euskara, Luxenburgera, Alemana, Errumaniera, Katalana, Finlandieran\nNola ahoskatu polar\npolaren ahoskatzea hemen Ingelesa [en]\npolarn ahoskera Ahoskatu duenak: ohhhwevad (Estatu Batuak, Gizonezkoa)\npolarn ahoskera Ahoskatu duenak: rdbedsole (Estatu Batuak, Gizonezkoa)\npolarn ahoskera Ahoskatu duenak: TopQuark (Erresuma Batua, Gizonezkoa)\npolarn ahoskera Ahoskatu duenak: Laingsam (Erresuma Batua, Gizonezkoa)\nHobetu dezakezu? Zure ahoskatzea desberdina da? Ahoskatu polar Ingelesan\nPartekatu polar-ren ahoskera Ingelesan:\npolar adibidea esaldi batean\nWe know global warming exists because the polar ice caps are meltingn ahoskera Ahoskatu duenak: Will_Chicago_USA (Estatu Batuak, Gizonezkoa)\nAreas of land with permafrost occur chiefly in polar regionsn ahoskera Ahoskatu duenak: stlowery (Estatu Batuak, Gizonezkoa)\ncontrastingn ahoskera contrasting [en]\ncountern ahoskera counter [en]\ndifferentn ahoskera different [en]\ncontraryn ahoskera contrary [en]\nantagonisticn ahoskera antagonistic [en]\nantitheticn ahoskera antithetic [en]\nextremen ahoskera extreme [en]\ncoldn ahoskera cold [en]\nfrigidn ahoskera frigid [en]\nwintryn ahoskera wintry [en]\npolaren ahoskatzea hemen Portugesa [pt]\npolarn ahoskera Ahoskatu duenak: onimo (Portugal, Gizonezkoa)\npolarn ahoskera Ahoskatu duenak: torcato (Portugal, Gizonezkoa)\nHobetu dezakezu? Zure ahoskatzea desberdina da? Ahoskatu polar Portugesan\nPartekatu polar-ren ahoskera Portugesan:\npolaren ahoskatzea hemen Poloniera [pl]\npolarn ahoskera Ahoskatu duenak: nika0222 (Polonia, Emakumezkoa)\nHobetu dezakezu? Zure ahoskatzea desberdina da? Ahoskatu polar Polonieran\nPartekatu polar-ren ahoskera Polonieran:\npolaren ahoskatzea hemen Frantsesa [fr]\npolarn ahoskera Ahoskatu duenak: Pat91 (Frantzia, Gizonezkoa)\npolarn ahoskera Ahoskatu duenak: gwen_bzh (Frantzia, Gizonezkoa)\nHobetu dezakezu? Zure ahoskatzea desberdina da? Ahoskatu polar Frantsesan\nPartekatu polar-ren ahoskera Frantsesan:\nL'auteur d'un polar ne révèle le coupable qu'au dernier chapitren ahoskera Ahoskatu duenak: 3l3fat (Frantzia, Emakumezkoa)\nobnubilén ahoskera obnubilé [fr]\nobsédén ahoskera obsédé [fr]\npolaren ahoskatzea hemen Espainiera [es]\npolarn ahoskera Ahoskatu duenak: vito9 (Txile, Gizonezkoa)\nHobetu dezakezu? Zure ahoskatzea desberdina da? Ahoskatu polar Espainieran\nPartekatu polar-ren ahoskera Espainieran:\naurora polarn ahoskera Ahoskatu duenak: ConchitaCastillo (Espainia, Emakumezkoa)\nsinónimosn ahoskera sinónimos [es]\nhiperbóreon ahoskera hiperbóreo [es]\nseptentrionaln ahoskera septentrional [es]\nmeridionaln ahoskera meridional [es]\nantárticon ahoskera antártico [es]\nglacialn ahoskera glacial [es]\nheladon ahoskera helado [es]\ngélidon ahoskera gélido [es]\ndistanten ahoskera distante [es]\ndesabridon ahoskera desabrido [es]\npolaren ahoskatzea hemen Turkiera [tr]\npolarn ahoskera Ahoskatu duenak: zonnegods (Emakumezkoa)\nHobetu dezakezu? Zure ahoskatzea desberdina da? Ahoskatu polar Turkieran\nPartekatu polar-ren ahoskera Turkieran:\npolaren ahoskatzea hemen Euskara [eu]\npolarn ahoskera Ahoskatu duenak: Xalba (Espainia, Gizonezkoa)\nHobetu dezakezu? Zure ahoskatzea desberdina da? Ahoskatu polar Euskaran\nPartekatu polar-ren ahoskera Euskaran:\npolaren ahoskatzea hemen Luxenburgera [lb]\npolarn ahoskera Ahoskatu duenak: piral58 (Luxenburgo, Gizonezkoa)\nHobetu dezakezu? Zure ahoskatzea desberdina da? Ahoskatu polar Luxenburgeran\nPartekatu polar-ren ahoskera Luxenburgeran:\npolaren ahoskatzea hemen Alemana [de]\npolarn ahoskera Ahoskatu duenak: Batardeau (Alemania,)\npolarn ahoskera Ahoskatu duenak: Golife (Alemania, Gizonezkoa)\nHobetu dezakezu? Zure ahoskatzea desberdina da? Ahoskatu polar Alemanan\nPartekatu polar-ren ahoskera Alemanan:\nentgegengesetztn ahoskera entgegengesetzt [de]\nunvereinbarn ahoskera unvereinbar [de]\narktischn ahoskera arktisch [de]\ndisparatn ahoskera disparat [de]\nextremn ahoskera extrem [de]\ngegensätzlichn ahoskera gegensätzlich [de]\nkontradiktorischn ahoskera kontradiktorisch [de]\nkonträrn ahoskera konträr [de]\noppositionelln ahoskera oppositionell [de]\numgekehrtn ahoskera umgekehrt [de]\npolaren ahoskatzea hemen Errumaniera [ro]\npolarn ahoskera Ahoskatu duenak: Salerosa (Errumania, Emakumezkoa)\nHobetu dezakezu? Zure ahoskatzea desberdina da? Ahoskatu polar Errumanieran\nPartekatu polar-ren ahoskera Errumanieran:\npolaren ahoskatzea hemen Katalana [ca]\npolarn ahoskera Ahoskatu duenak: Varori (Espainia, Gizonezkoa)\nHobetu dezakezu? Zure ahoskatzea desberdina da? Ahoskatu polar Katalanan\nPartekatu polar-ren ahoskera Katalanan:\npolaren ahoskatzea hemen Finlandiera [fi]\npolarn ahoskera Ahoskatu duenak: JoyJoy (Finlandia, Emakumezkoa)\nHobetu dezakezu? Zure ahoskatzea desberdina da? Ahoskatu polar Finlandieran\nPartekatu polar-ren ahoskera Finlandieran:\npolar oraindik ez dago ahoskatua:\nGrabatu polar polar [gl] Ba al dakizu polar ahoskatzen?\nAusazko hitza: what, London, basil, fuck, Edinburgh\nEskatu ahoskera berri bat Ahoskatzea hemen: Alemana Errumaniera Espainiera Euskara Finlandiera Frantsesa Galiziera Ingelesa Katalana Luxenburgera Poloniera Portugesa Turkiera


LeEcok Silicon Valley | uzteko asmoa du Androidea\nLeecok Silicon Valley uzteko asmoa du\nIazko urrian, LeEcok ofizialki hasi zuen bere enpresa eta negozioa Estatu Batuetan hedatzen. Gertaera hau konpainiak auto elektrikoa sartu eta elikatzen zuen abiapuntu handiko ekitaldi batetik sortu zen. Gainera, LeEco "ekosistema" geratuko litzatekeenaren inguruko adierazpen desberdinak, Android Autority-n irakur dezakegun moduan, nahasmena sentitzen dute erabiltzaileek zein adituek: LeEco-k "prentsa eta kontsumitzaileak burua urratzen utzi ditu".\nEgun batzuk baino ez ziren igaro gertaera hartatik LeEco-ko zuzendari nagusiak onartu zuen konpainiaren aurreikusitako hedapen azkarra ez zela funtzionatzenedo. Bi hilabete geroago, gauzak okerrera zihoazen eta, orain, LeEco badirudi jabearen propietateak mundu mailako teknologiaren mekan saltzen saiatzen ari dela.\nReuters berri agentziak argitaratutako informazioaren arabera, LeEco 49 hektareako Silicon Valley jabetza saltzen saiatzen ari da, duela urte bat eskas Yahoo-rekin eskuratua.\nEz dirudi erabakia harrigarria izan denik, izan ere, "espero zitekeena" omen da "konpainia handiagoak murrizteko ekimenaren" barruan, eta hori konpainia Estatu Batuetan abian jartzeko ekitaldian izan arren. joan den urrian, Jia Yueting zuzendari nagusiak esan zuen jabetza "12.000 langile biltzen dituen EkoHiria izango dela".\nReuterrek ziurtatzen du hori LeEco bere jabegoa Genzon Group sustatzaile txinatarrari saldu nahian dabil 260 milioi dolarren truke, horrek 10 milioi dolarreko gehikuntza suposatzen du Yahoo!-tik eskuratu duen prezioaren aldean.\nMomentuz, LeEcok ez du informazio horri buruzko iruzkinik egin nahi izan, eta deklaratzera mugatu da Reuters-era hori "oraindik ez gaude prest lurrak [jabetza] planak partekatzeko, oraindik hasierako plangintza fasean gaudelako".\nArtikuluaren bide osoa: Androidea » Berri » Leecok Silicon Valley uzteko asmoa du\nBa al zenekien ordaindutako aplikazio bat itzul dezakezula?


Beñat Axiari, Joseba Irazoki, Julen Axiari\nIraupena: 28' 28"\nArgi kodea: GM-05\nJon Gurrutxaga, ahotsa, bateria\nLander Trinidad, gitarra\nAitor Badiola, gitarra\nIñigo Araujo, baxua\nJoseba Alonso, ahosoinua\n2000 - Gaztelupeko Hotsak\nFunky & Blues(Musika: Arima Beltza)\nBlues oihartzuna(Hitzak: Aitor Garmendia-Musika: Arima Beltza)\nArima Beltza(Hitzak: Iñigo Araujo, Jon Gurrutxaga-Musika: Arima Beltza)\nMugak(Hitzak: Jon Gurrutxaga-Musika: Arima Beltza)\nGizartearen harraz(Hitzak: Jon Gurrutxaga-Musika: Arima Beltza)\nRory(Musika: Arima Beltza)\nArima Beltza taldearen lehen urratsak Aitor Badiola abeslari-gitarristak eta Jon Gurrutxaga abeslari eta bateria jotzaileak eman zituzten. 1995ean egin zituzten elgoibartarrek lehen entsaioak elkarrekin. Beraien pasioa blues&rocka zen. Garai hartan, ordea, ez zuten behar bezalako materialik, ezta entsaiorako lokalik ere. Hori dela eta, anplifikagailu zahar batekin eta kaxa gor batekin ibiltzen ziren batetik bestera.\nBi urte geroago, Udalak utzitako fundizio zahar batean hasi ziren entsaiatzen, lokalaren baldintzak nahiko txarrak izan arren. Baxuarekin Igor Txurruka sartu zen taldean, Jonen lagun bat. Eta berehala Lander Trinidad gehitu zitzaien beste gitarran. Bestalde, Txurrukak taldea uztea erabaki zuen, egiten zuten musika estiloa ez baitzen bere gustukoena. Hala ere, ordezkoa etorri arte jarraitu zuen. Iñigo Araujok hartu zion lekukoa, gertuko beste lagun bat.\nIa urte bete entsaiatzen aritu ostean, 1998ko abuztuan eskaini zuten estraineko kontzertua Soraluzeko Gaztetxean. Errepertorioan aspaldiko bluesmanen bertsioak eta zenbait abesti propio euskaraz. Orduz geroztik, Euskal Herrian barrena makina bat kontzertu eskaini dituzte, bai aire librean eta bai leku itxietan ere, antzokietan nahiz tabernetan. Hasiera batean, emanaldietan kolaboratzaile gisa izaten zuten Joseba Alonso harmonika jotzaile beteranoa. Hau ere gutxira taldeko partaide bihurtu zen, horrela, boskotea osatuz.\nArima Beltza taldea.\n2000ko irailean beraien estraineko lana argitaratu zuten, Azpeitiko Urrestilla auzoan, Tiobibo Records estudioan grabatuta. Gaztelupeko Hotsak diskoetxearekin kaleratu zuten lanak taldearen izen bera darama eta sei abestiz osatua da. Bi intrumentalak eta beste lau abestuak. Instrumentalen artean, diskoa isten duena, “Rory”, Rory Gallagher gitarjole irlandarraren omenez egina. 2001ean SGAE elkarteak antolatzen duen Premios de La Música sarietan izan ziren euskarazko abesti onenarengatik izendatuak “Arima Beltza” kantagatik. Saria azkenean Joseba Tapiak jaso zuen. Lehen lan horrekin Larry McCray, Tonky Blues Band edota Los Reyes del K.O. bezalako taldeekin jo zuen Arima Beltzak. Kontzertuetan beren abestiez gain, Cream, Led Zeppelin, Freddy King edota Rory Gallagher-en abestiak entzun zitezkeen. Arima beltza izateaz gain, zainetan blues&rocka zuen taldea zen Elgoibarko boskotea. Arima Beltza estraineko lanarekin gipuzkoarrek Elorrioko Jazz&Blues jaialdian hartu zuen parte lehen aldiz. Ateneoan zerbait berezia sortu zen gau hartan. Ez zen elgoibartarrek jaialdi bikain honetan parte hartuko zuten lehen aldia.\nBigarren diskotik aurrera Jon Gurrutxagak bateria utzi eta bakarrik abeslari lanak egin zituen.\n2002ko urriaren 17an beraien bigarren lana kaleratu zuten: Blues sustraia. Elgoibartarrek Gasteizko El Canton de la Soledad estudioa aukeratu zuten bigarren lan horretarako. Grabaketaz Juanan Ros arduratu zen. Diskoan Jon Gurrutxagak bateria eta abeslari lanak egin zituen arren, aurrerantzean zuzenekoetan abeslari lanetan zentratu zen, bateriaren postua Elur Arrieta elgoibartarraren eskutan utziz. Modu honetara, taldeak zuzenekoak indartu eta jendearekin hartueman zuzeneagoa izatea erdietsi nahi zuen. Baita lortu ere. Rol banaketa berriak biziki ongi funtzionatu zuen eta taldearen zuzeneko eskaintza nabarmen aberastu zen. Bigarren lan honekin taldeak Euskal Herriko blues jaialdirik garrantzitsuenean parte hartzeko aukera izan zuen, Getxoko Blues Jaialdian hain zuzen ere. Jaialdia Romoko plazatik Algortako portu zaharrera mugitzen zen urte hartan mesfidantza zen antolatzaileen artean. Herri erdian izatetik herritik kanpo nabarmen aldentzen baitzen Jaialdia. Bestalde, jendearen harrera izugarri ona izan zen tokia estreinatzen zen gau hartan. Arima Beltzak 2003ko Getxoko Blues Jaialdia irekin zuen Raimundo Amador & Ñaco Goñi y Los Bluescavidas-en aurretik. Bertan bildu ziren 6.000 pertsonek “beste bat” inoiz ez bezala oihukatu zuten Arima Beltzaren emanaldiaren agurrean. Publikoari erantzunez taldeak Led Zeppelin-en “Rock&Roll” kantaz bukatu zuen kontzertu gogoangarri hura.\n2004ko Araba Euskaraz jaian, Bastidan. (Raul Bogajo / Argazki Press)\n2005eko maiatzean disko berriaren konposizio prozesuaren amaiera aldera Lander Trinidad gitarristak taldea uztea erabaki zuen. Bere ordez Elgoibarko lagun zahar bat sartu zen taldean: Patxi Zabaleta. Estilo aldetik talde heavy-etan parte hartutakoa da Zabaleta, Mutilated Soul, Steel Dragon… Bestalde, Beatles, Creedence Clearwater Revival edota Rolling Stones-en kantak edozein momentutan jo eta kantatzera animatzen den horietakoa zen. Berarekin batera Arima Beltzak 2005eko abuztuan grabatu zuen azken lana: Mundurako ateak. Disko berria eszenatokietan aurkeztu eta urtebetera, 2006ko Gabonetan taldeak desegitea erabaki zuen.


Aurkeztu da JAZPANA! Fest musika jaialdiaren aurtengo edizioa - Beasaingo Udala\nAurkeztu da JAZPANA! Fest musika jaialdiaren aurtengo edizioa\nArgitaratua: 23 Urria 2017\nAzken orduko ezbehar batengatik Pho-bo taldea ikuskizunetik kanpo geratu da eta gaur bertan antolakuntza taldea ordezko talde baten bila ari da\n2017ko JAZPANA! Fest jaialdiak bere bederatzigarren edizioa ospatuko du aurten Urriak 27, ostiralean eta urriak 28, larunbatean betiko moduan Beasaingo Bernedoeneako parkingean.\nGaurko aurkezpenean Udalaren izenean Xabier Matarranz kultura zinegotzia izan da antolakuntza taldeko Diego Gomez eta Ibon Zurutuzarekin batera. Udalaren izenean bederatzigarren honetan ere antolakuntzan dabiltzan boluntarioen lana eskertu du honelako jaialdi bat antolatzeak suposatzen duen esfortzu ikaragarria kontutan izanda.\nAurtengo edizioak honako talde hauen kontzertuak izango ditu: ostiralean gaueko 22,00etatik aurrera. Luma, El Desvän del Macho, Biznaga, Atom Rhumba eta The Soulbreaker Company. Osasun arazo batzuk medio, Beasaingo Pho-Bo taldea ez da egongo ostiralean eta antolatzaileak beste talde baten bila ari dira une honetan. Larunbatean aldiz, arratsaldeko 19:00etan hasita, honako kontzertuak ikusteko aukera izango da: Kenta (Beasain), Petti & Etxeko Uzta, Nuria Graham, CalaVento, Rufus T. Firefly, Perlak, Unclose, Niña Coyote eta Chico Tornado, Aurora &The Betrayers, eta Chelis jaialdia ixteko. Aldi berean, “Jazpana Kalean, Bermut saioak” izenburupean larunbat eguerdian, Sara Mansilla taldearen kontzertua izango da Bideluze plazan. Kontzertu bakoitzaren ordutegia dagoeneko jaialdiaren webgunean ikusgai dago.\nJaialdiaren webean, informazio eguneratua eskuratu daiteke, eta hemendik aurrera sortzen diren berritasunak bertan ere kontsultatzeko aukera izango da.\nUrtez urte, jaialdiak zenbait ekintza eta ezaugarri finko dituen arren, duela bi urte hasitako bideari jarraituz, aurten ere, bai ostiralean eta bai larunbatean jaialdiaren gunean bertan afaltzeko aukera eskainiko duten FoodTruck gunea izango da, eta baita afaltzeko egokituta izango den karpa bat ere. Iaz ekindakoari jarraituz, baita ere, Beasaingo Udalarekin batera HipHip Urri egitasmoan txertatzen den ekintza izango da; Reziklonk, ume eta gurasoentzat soinu instalazioa.


Irribarrez-ek Crowdfunding-a abiatu du • ZUZEU\nEGUNERO UMOREZ EKITEKO KOMIKI TIRA\nZER DA IRRIBARREZ?\nIrribarrez-ek Crowdfunding-a abiatu du, honako estekan Karena Crowdfunding euskal plataforma erabilita. Irribarrez, egunari umorez ekiteko komiki tirek osatzen dute. Irribarrez.info atarian Euskal Herriko aktualitateko gai ezberdinei umorez begiratuko dien tira bana argitaratzen dira egunero (Astelehenetik ostiralera).\nErrealitatea sarri nahi genukeena baino gordinagoa izaten da eta proiektu honekin zuetako bakoitzari irribarre txiki bat marrazten saiatuko da egilea.\nTiretan jorratzen diren gaiak (gutxi gora behera…)\n– Erabakitzeko eskubidea\n– Euskal Herriko gatazka\n– Genero arloa ikuspuntu feministatik\n– Haur eta gazteen aisialdia\n– Lagun artea\nDIRU BILKETAREN HELBURUAK:\nKomiki tirak erraz eta instante batean kotsumitzen diren arren hauen sorkuntzak dezenteko lana eta dedikazioa eskatzen du. Horrekin batera webgune baten mantenuak eta Komikien sorkuntzan erabiltzen diren materialek (marrazketako materiala, interneteko konexioa…) ere gastua suposatzen dute.\nHonekin batera komiki tira guztiak biltzen dituen liburuxka bat ere ateratzeko asmoa badu.\nHori dela eta diru bilketa honen helburuak gastu guzti horiei aurre egitea izango litzateke.\nHala ere, gune hau auzolanean eraiki nahiko luke egileak eta beraz proiektua diruz laguntzeko gaitasun edo desirarik ez bazenute ere gustura hartuko lituzke zuen aholku eta ekarpenak irribarrez.tirak@gmail.com helbidean!\nSareko erabiltzaile kopuruaren araberako munduko mapa